Ddala Bayibuli eraga enfa y’abatume bonna? Abatume bafa batya.?\nOmutume omu yekka Bayibuli gweyogerako ku nfa ye ye Yakobo. (Ebikolwa:12:2) Kabaka Kerode yalagira Yakobo okutibwa n’ekitala, ekitegeeza nti yatemebwako omutwe. Enfa y’abatume abalala eyogerwako mu byafaayo bikwataganyizibwa n’enkola z’ekanisa n’olwekyo tetulina kuziteekako birowoozo. Enkola esinga okuteekebwako essira ekwatagana ku kufa kw’abatume kwe kua nti Petero yakomererwa nga yewunzise ku musalaba ogufaanana “X” mu Rumi okutuukiriza obunnbi bwa Yesu mu Yokaana 21:18. Wamanga z’ezimu ku byafaayo ku kufa kw’Abatume ebimanyikiddwa ennyo.\nMatayo yattibwa olw’okukkiriza mu Esiyopiya, era yafa kiwundu kya kitala Yokaana naye yabonyabonyezebwa ng’omujulirwa nga asulibwa mu butto atokota mu kaseera ak’okuyigganyizibwa kw’Abakristaayo mu Ruumi. Wabula yataasibwa okufa mu ngeri y’ekyamagero. Yokaana awo nasindikibwa mu birombe mu Komera ely’ekizinga Patimoosi. Yawndiika ekitabo eky’obunnabi eky’Okubikkulirwa ng’ali ku Kizinga Patimoosi. Omutume Yokaana yayimbulwa nazibwa mu Butuluuki (Turkey olwaleero). Yafa ng’akaddiye era ye mutume yekka eyafa mu ddembe.\nYakobo, muganda wa Yesu (teyali mutume) yali mukadde mu Kanisa mu Yerusalemi. Yasuulibwa okuva munaala omuwanvu oguli maserengeta g’obuvanjuba bwa Yekaalu (obuwanvu bwa fuuti nga kikumi) bweyagaana okwegana okukkiriza kwe mu Yesu. Bwebakizuula nti yali awonye okufa, abalabe be bakuba Yakobo okutuusa bwe yafa. Kino ekifo kirowozebwa okuba ekifo ky’ekimu Sitaani weyatwala Yesu okumukema.\nBatulumaayo, era eyali amanyikiddwa nga Nasanayeri ya muminsani mu Asiya. Yabuulira enjiri mu kifo ekimnayikiddwa leero nga Butuluuki era yattibwa olw’okubuulira enjiri mu Ameniya. Yakubibwa emiggo okutuusa lweyafa. Andereya yakomererwa ku musalaba ogwewunzise mu Buyonaani . Bweyamala okukubibwa emigo obubi ennyo abaserikale musanvu, basiba omubiri ku musalaba okwongera ku bulumi bwe. Bagoberezi be bagamba nti bwebaali bamutwaala ku musaalaba, Andereya yagugulumiza mu bigambo bino. “Nzize nga njagala era nesuunga akaseera kano. Omusaalaba gwatuukirizibwa n’omubiri gwa Kristu ogwagulengejerako” Yeyongera okubuulira enjiri eri abo abamukomere okumala ennaku biri okutuusa lweyafa. Omutume Tomasi yafumitibwa efumu mu Buyindi bweyali ku zimu ku ngendo ze okusimbayo ekanisa. Matiya, omutume eyaddirira mu kifo kya Yudda Omw’esikariyooti yakubiwa amayinja era natemebwako omutwe. Omutume Pawulo yabonyabonyezebwa era natemebwako omutwe Empura omubi eyayitibwa Nero mu Ruumi mu mwaka 67. AD. Waliwo ebyafaayo ebirala ebikwata ku batume abalala wabula kubo tewali kubyo birina bukakafu okuva mu byafaayo bukkirizibwa.\nSsi kikulu nnyo engeri abatume gyebafa. Ekikulu kiri nti bonna bali bakkiriza okufiirira enzikiriza yabwe. Singa Yesu yali teyazuukira, abayigirizwa bandikitegedde. Abantu tebasobola kufiiririra kintu kyebamanyi nti bulimba. Olw’okuba nti abatume bonna baali bewaddeyo okufa mu ngeri ey’entiisa , nga bagaana okwegaana okukkiriza kwabwe mu Kristu, bukkakafu nti baali ddala balabye okuzuukira kwa Yesu Kristu.


Okuva 15 | Bayibuli ey'Oku Mukutu Gwaffe Ogwa Intaneeti | New World Translation\nOluyimba lwa Musa n’Abayisirayiri olw’obuwanguzi (1-19)\nMiriyamu ayimba (20, 21)\nAmazzi agakaawa gafuuka amalungi (22-27)\n15 Awo Musa n’Abayisirayiri ne bayimbira Yakuwa oluyimba luno:+ “Ka nnyimbire Yakuwa, kubanga agulumiziddwa nnyo.+ Asudde mu nnyanja embalaasi n’omwebagazi waayo.+ 2 Ya* ge maanyi gange, kubanga andokodde.+ Ono ye Katonda wange, era nnaamutenderezanga;+ ye Katonda wa kitange,+ era nnaamugulumizanga.+ 3 Yakuwa mulwanyi muzira,+ Yakuwa lye linnya lye.+ 4 Asudde amagaali ga Falaawo n’eggye lye mu nnyanja,+N’abalwanyi be abazira babbidde mu Nnyanja Emmyufu.+ 5 Amazzi ag’amaanyi gababuutikidde ne bakka mu buziba ng’ejjinja.+ 6 Omukono gwo ogwa ddyo, Ai Yakuwa, gwa maanyi nnyo;+Omukono gwo ogwa ddyo, Ai Yakuwa, gusobola okubetenta omulabe. 7 Mu buyinza bwo obungi osobola okusuula wansi abakuziyiza;+Osindika obusungu bwo obubuubuuka ne bubookya ng’obwokya ebisubi. 8 Olw’omukka ogw’omu nnyindo zo, amazzi geetuuma wamu;Gaayimirira ne gatanjaala;Amazzi ageefuukuula gaakwata ekitole wakati mu nnyanja. 9 Omulabe yagamba nti, ‘Nja kubawondera! Nja kubatuukako! Nja kugabanyaamu omunyago okutuusa lwe nnakkuta! Nja kusowolayo ekitala kyange! Omukono gwange gujja kubawangula!’+ 10 Wassa omukka, ennyanja n’ebabuutikira;+Babbira ng’erisasi* mu mazzi ageefuukuula. 11 Ai Yakuwa, katonda ki alinga ggwe?+ Ani alinga ggwe asingayo obutukuvu?+ Ggwe asaanidde okutiibwa n’okutenderezebwa, ggwe akola ebyewuunyisa.+ 12 Wagolola omukono gwo ogwa ddyo ensi n’ebamira.+ 13 Olw’okwagala kwo okutajjulukuka okulembedde abantu b’onunudde;+Mu maanyi go ojja kubakulembera obatuuse mu kifo kyo ekitukuvu ky’obeeramu. 14 Abantu bajja kuwulira;+ bajja kukankana;Ababeera mu Bufirisuuti bajja kufuna obulumi obw’amaanyi.* 15 Mu kiseera ekyo, abaami* b’e Edomu bajja kutya,Era abafuzi ba Mowaabu ab’amaanyi*+ bajja kukankana. Ababeera mu Kanani bonna bajja kuggwaamu amaanyi.+ 16 Bajja kufuna ekyekango n’entiisa.+ Olw’omukono gwo ogw’amaanyi bajja kusigala mu kifo kimu ng’ejjinja,Okutuusa abantu bo lwe banaayitawo, Ai Yakuwa. Okutuusa abantu bo be watonda+ lwe banaayitawo.+ 17 Ojja kubaleeta obasimbe ku lusozi olw’obusika bwo,+Ekifo ekinywevu kye weeteekerateekera okubeeramu, Ai Yakuwa,Ekifo ekitukuvu emikono gyo kye gyakola, Ai Yakuwa. 18 Yakuwa ajja kufuga nga kabaka emirembe n’emirembe.+ 19 Embalaasi za Falaawo n’amagaali ge ag’olutalo n’abasirikale abaali beebagadde embalaasi bwe baagenda mu nnyanja,+Yakuwa yazza amazzi g’ennyanja ne gababuutikira,+Naye abantu ba Isirayiri baatambulira ku ttaka ekkalu wakati mu nnyanja.”+ 20 Awo nnabbi Miriyamu, mwannyina wa Alooni, n’akwata akagoma, abakazi bonna ne bamugoberera nga bakutte obugoma era nga bazina. 21 Miriyamu n’ayimba ng’ayanukula abasajja nti: “Muyimbire Yakuwa kubanga agulumiziddwa nnyo.+ Asudde mu nnyanja embalaasi n’omwebagazi waayo.”+ 22 Oluvannyuma Musa yakulemberamu Isirayiri okuva ku Nnyanja Emmyufu ne bagenda mu ddungu ly’e Ssuuli; baatambulira ennaku ssatu mu ddungu naye tebaasanga wali mazzi. 23 Bwe baatuuka e Mala,*+ tebaasobola kunywa mazzi gaayo olw’okuba gaali gakaawa. Ekifo ekyo kyeyava akituuma Mala. 24 Awo abantu ne batandika okwemulugunyiza Musa+ nga bagamba nti: “Tunaanywa ki?” 25 Awo Musa n’akaabirira Yakuwa,+ Yakuwa n’amulaga omuti. Bwe yagusuula mu mazzi, amazzi ne galongooka. Eyo gye yabaweera etteeka era n’ekisinziirwako okusala emisango, era eyo gye yabagezeseza.+ 26 Yagamba nti: “Bw’onoowuliriza n’obwegendereza eddoboozi lya Yakuwa Katonda wo n’okola ekituufu mu maaso ge, n’ossaayo omwoyo ku biragiro bye+ era n’okwata amateeka ge gonna, sijja kukuleetako ndwadde ze nnaleeta ku Bamisiri,+ kubanga nze Yakuwa nkuwonya.”+ 27 Awo ne batuuka mu Erimu awaali ensulo z’amazzi 12 n’enkindu 70. Ne basiisira awo okumpi n’amazzi.\n^ Kika kya kyuma ekigonvu ekya kikuusikuusi ekisaanuuka amangu.\n^ Obut., “ebisa.”\n^ Abaami aboogerwako wano baali bakulu ba bika.\n^ Oba, “bannaakyemalira.”\n^ Kitegeeza, “Okukaawa.”


Katikkiro yeetabye mu kusabira abayizi e...\nKabaka alabiseeko eri Obuganda ku mikolo...\nBino yabyogeredde ku Hotel Africana ku Lwokutaano nga October 4, 2019 ku mukolo gw’okujjukira olunaku lw’omwana omuwala mu nsi yonna wansi w’omulamwa ogugamba nti “Okusibusa obuntubulamu ku lw’okukomya okufumbiza abaana abatanneetuuka.”\n“Omwana okukulemerera ebiseera ebisinga kiva ku butamuteekamu mpisa mu buto bwe.\nTugambibwa nti okuva omwana lw’azaalibwa okutuuka emyaka etaano, ekiseera ekyo kikulu nnyo okulaba nti abaana tubasigamu ensigo y’obuntubulamu.\nOluusi tutandika bamaze okusoma ne tugamba nti abaana bannemeredde ng’ate mu myaka we yali awulirira tewamukwatako,” Nnaabagereka bwe yategeezezza.\nYeebazizza gavumenti olw’amateeka g’etaddewo okutumbula omwana wa Uganda n’agamba nti okwongera ku maanyi gano yasse omukago n’ekitongole kya World Vision okulaba nga bakuza abaana ab’omugaso eri eggwanga.\nMinisita w’abakyala, ebintu ebigasiza awamu abantu ba Buganda ne ofiisi ya Nnaabagereka, Dr. Prosperous Nankindu Kavuma yawadde amagezi abaana abavudde mu masomero ag’enjawulo mu disitulikiti mukaaga eza Buganda n’abalala nti basaanye okutegeezanga aboobuyinza mu bitundu byabwe bwe wabeerawo abantu abagezaako okusimira ettaka ku biruubirirwa byabwe .\nAtwala ekitongole kya World Vision mu ggwanga, Jason Evans yategeezezza nti basanyufu okutta omukago n’ekitongole kya Nnaabagereka Development Foundation era bakimanyi nti obukulembeze bw’ennono bukola kinene mu kutumbula n’okugunjula empisa ennungi mu baana n’bantu.\nAte ye Kamiisona w’abaana mu minisitule y’ekikula ky’abantu n’enkulaakulana mu ggwanga, Fred Ngabirano yategeezezza nti, eggwanga lifiirwa obutitimbe bw’ensimbi olw’abaana abafumbirwa nga tebanneetuuka bwatyo n’asaba Nnaabagereka asiime bakwatagane bamalewo ekizibu kino.


Bukedde Online - Ensonga ezireetera abantu okuddira be baayawukana nabo\nSsenyonga alangiridde nga bw'avudde mu lwokaano ng'okulonda ...\nEnsonga ezireetera abantu okuddira be baayawukana nabo\nAbakazi bangi abalwadde abakukuta n'eddagala\nAdded 24th September 2014\nABAGANDA abaagera nti; “Entamu gye wali ofumbyemu togiyita kitamutamu baalutuusa!\nMu nsi y’omukwano abantu bangi abagwa mu mukwano wabula ne baawukana olw’ensonga ezitali zimu, naye ate oluvannyuma ate ne badding’ana.\nAbamu bayinza okuba nga beenyigirako mu mukwano mu biseera byabwe eby’obuto kyokka bwe bakula buli omu n’afuna munne omulala ne bayingira obufumbo obupya.\nAbalala bagenda ku misomo oba ku bintu ebirala bwe batyo ne babaako be balekawo.\nOluvannyuma abantu bano bafunayo bannaabwe abalala be bagenda nabo mu maaso. Kyokka bwe baddamu okusisinkana mu ngeri ezitali zimu beesanga badding’anye mu mukwano ogw’obubba, era ke kayitibwa akaddannyuma!\nLWAKI ABANTU ABAAYAWUKANA BADDING’ANA?\nPatrick Lukandwa omukugu mu kubudaabuda abantu akolera mu ABC Educational Consultancy And Applied Conselling Services e Wandegeya agamba nti omukwano ogw’ekika kino guba mwangu okuzuukusa kuba tegubaako bukwakkulizo.\nMu birala ebigusobozesa okukwajja amangu agamba nti mulimu bino wammanga:\n1 Eby’enfuna: Omuntu omu ayinza okuba nga teyalina ssente we baayagalanira kyokka oluvannyuma n’azifuna. Bwe basisinkana tewabaawo kusika muguwa.\n2 Abaana: Omukwano ogw’ekika kino bwe guba gwalimu abaana tegutera kuggweerawo ddala. Abazadde bano beesanga nga balina bingi ebibagatta ebibawaliriza n’okudding’ana.\n3 Eby’obuwangwa: Abazadde beesanga nga balina okudding’ana okukola emikolo gy’obuwangwa omuli okumala ekizadde n’okukuza abaana.\n4 Emikolo egy’enjawulo: Mu nsi mulimu emikolo mingi egigatta abantu. Bayinza okwesanga mu nnyimbe, ku mbaga , okwanjula oba akabaga konna ne baddamu okutabagana omukwano ne gutojjera buto.\n5 Omwenge n’ebiragalalagala: Bino bikola kinene mu kutondawo embeera eggya mu muntu okutya n’okulaba ebintu byonna nga bisoboka.\n6 Abantu abakumamu omuliro: Waliwo abantu abalina ebigendererwa eby’enjawulo abakola ekinene okulaba ng’omukwano ogwali guweddewo guddamu.\n7 Omuntu ayinza okutambula n’akoma gy’akomye naye n’alemwa okufunayo amuwa omukwano ogumumatiza. Bw’afuna omukisa okudding’ana ne gwe yayawukana naye talonzalonza.\nEBIZIBU EBIRI MU KADDANNYUMA:\nLukandwa agamba nti omukwano ogw’ekika kino gulina ebizibu bingi omuli;\n1 Siriimu n’endwadde z’ekikaba endala. Lukandwa agamba nti abaagalana baba baagala omukwano gutambule nga bwe gwali mu kusooka.\n2 Obwesigwa mu maka buggwaawo. Embeera eno singa eyingira mu maka etondawo obunkenke obuyinza okugobererwa obutabanguko n’amaka okusasika.\n3 Abaana abazaaliddwa okufuuka ekizibu. Abaana okukulira ku mulamwa beetaaga omukwano gw’abazadde bombi.\nMu mbeera eno engeri abaana gye batafuna mukwano gumala, bakula babambaavu ne bafuuka ekizibu.\nENGERI Y’OKULWANYISAAMU EMBEERA ENO:\nLukandwa agamba nti omuntu okwewala embeera eno alina okwesigama ku bigambo bya Katonda omuli ebirabula abantu okwenda wamu n’ebyo ebiraga nga buli kintu bwe kirina ekiseera kyakyo.\nMu ngeri endala obwesigwa mpagi nkulu nnyo mu nsonga y’obufumbo. Omufumbo okwewala embeera eno kimwetaagisa okwekkiririzamu n’okwewa ekitiibwa Omufumbo era kimwetaagisa okutondawo ebbanga wakati we n’abaaliko baganzi be.\nKikakata ku buli mufumbo atayagala kwesembereza beera eno okubaako ne w’akoma ku bantu abaaliko baganzi be.\nBwe kiba kyetaagisa kuwa muntu ssente, enkola y’okusindika ssente nga ziyita mu mikutu egy’enjawulo yandibadde yeeyambisibwa nnyo okusinga kuzimuwa obutereevu, bwatyo Lukandwa bw’akkaatiriza.\nOKWAWUKANA KISEERA KYA KWEZZA BUGGYA - MUKUGU\nEdith Kigongo omukugu mu kubudaabuda abantu mu Kampala agamba nti abaagalana okwawukana kibayamba okwezza obuggya.\n“Ebbanga omuntu ly’amala nga tali ne munne oluusi limuyamba okuwona ebiwundu omu by’aba yafuna mu mukwano bwatyo n’ayanguyirwa okuzza obuggya omukwano bw’aba afunye omukisa’.bwatyo Kigongo bw’agamba.\nWabula Kigongo agamba nti oluusi okudding’ana okw’ekika kino kubaamu ebirungi gamba ng’okukuza abaana, naddala abaagalana bwe baba baali baazaala abaana.\nKino kiyamba abaana okukula nga bafuna omukwano gw’abazadde bombi.\nOmusajja gwe nnina antadde ku maapu\nOmugagga Ham afulumizza ekitabo ekisomesa abantu okweggya mu bwavu\nAkatabo ka Ham kawangudde engule ey'okubiri\nJanet Museveni bamusomedde pulaani y'ekisaawe kya Nakivubo n'atendereza omugagga Ham


VIDIYO! Kirumira atabukidde ku kitebe kya Poliisi e Naguru olwa bannamawulire, ayogedde ebikankana - Galaxy FM 100.2\nVIDIYO! Kirumira atabukidde ku kitebe kya Poliisi e Naguru olwa bannamawulire, ayogedde ebikankana\nEyali aduumira Poliisi y’e Buyende Muhammad Kirumira atabukidde ku kitebe kya Poliisi e Naguru enkya ya leero bwatuuse okugenda mu kkooti ya poliisi ekwasisa empisa ku kitebe ekyo nga bannamawulire bagaaniddwa okuyingira mmunda.\nKirumira agambye nti tewali muntu yenna ayinza kulemesa bannamawulire kutegeeza ggwanga ebigenda mu maaso mu kkooti okuleka nga balina kye bakweeka era simwetegefu kulinya mukaguli nga bannamawulire baganiddwa.\nKinnajjukirwa Kirumira amangu ddala ng’alangiridde nti akyuse emirimu gya Poliisi olw’embeera emulemesa okutambuza emirimu gye mu Janwali wa 2018, oluvanyuma yakwattibwa okuva mu maka ge mu bitundu bye Bulenga kyoka wadde yayimbulwa ku kakalu ka kkooti, yavunanibwa emisango mingi ddala.\nKu misango emingi egyamugulwako mwe mwali n’okubba Chapati y’amaggi (Rolex) oluvanyuma gwe yawangula.\nMu kiseera kino alina emisango mingi ddala omuli okweyambisa mu bukyamu woofiisi ye, okulya enguzi n’emisango emirala.\nKkooti ya Poliisi ng’ekulembeddwamu ssentebbe waayo, Dennis Odongpiny, balangirira olunnaku olwaleero okuwa ensala yaabwe, oluvanyuma lw’okwongezaayo emirundi egiwera.


Bukedde Online - Ebinyiga abasajja mu maka ne bafa ekimugunyu\nObubonero kw’olabira ng’omuvubuka akwegwanyiza...\nOmukazi okukaaba ng’omukyaye tekitegeeza...\nNZE Peter Okwera 31, mbeera Agago. Mmaze ne mukyala wange emyaka 13 era tulina abaana basatu. Twatandika okwagalana nga nze nnina emyaka 18, ate nga munnange wa 16.\nOmukazi ng’afunyizza ekikonde okukuba omusajja.\nEmyaka ebiri egyasooka twali mu ssanyu nga tuteesa bulungi era ng’ampuliriza. Naye ekiseera kyatuuka nga takyampulira anvuma, tanjoleza, tanfumbira nga yeefumbira n’abaana be.\nBwe nalaba kimpitiriddeko ne nsalawo ebiseera byange okubimaliranga mu bbaala nsobole okuwummuza ebirowoozo. Munnange yeeyongera okumpisa obubi n’atuuka n’okunsibiranga ebweru, abaana nga yabagaana okwogera nange.\nObulamu bwankaluubirira ne neetamwa ne ntuuka n’okwagala okumuviira. Embeera eno nagibeeramu okumala emyaka etaano nga tetwenyega awaka nga ne bwemba njagadde okumunyega tayagala kunyumya nange.\nAbasajja bangi abalinga Okwera abatulugunyizibwa mu maka naye ng’ebiseera ebisinga basirika olw’okutya okuswala.\nKino kirowoozesa abantu nti bwe boogera ku kutulugunya mu maka, ensonga eno ekwata ku bakazi mpozzi n’abaana.\nMusa Lule Ssembatya ow’e Mpereerwe yagambye nti embeera y’okutulugunya agimazeemu ebbanga naye ekyamulemye okusalira amagezi.\n“Nafuna omukyala omulala emyaka esatu egiyise oluvannyuma lwa mukyala wange omukulu okundekawo. Yansanga nnina emizigo gy’abapangisa mwe nzigya ssente, wabula kati y’asolooza.\nAbaana bange be yansanga nabo yabagoba awaka, tanjoleza okuggyako nga musasudde, okwegatta nsooka kumusasula, bwe ngula ebintu awaka n’atabisiima ng’andagira mbizzeeyo. Bw’aba yasazeewo kulya nnyama ne sigigula olwo nga tajja kumpa mmere, oba nga nja kusula mu ddiiro.\nAte Robert Mukasa ow’e Ntenjeru yagambye nti amaze mu bufumbo emyaka 25 era balina abaana babiri nga basoma mu yunivasite naye yasalawo nti taligattibwa na mukazi we empeta olw’engeri gy’amuyisamu.\n“ Omukyala oyo lumu twayombamu katono n’ankuba amasowaani g’ebbumba ne gansala.\nNg’oggyeeko ekyo, ebbanga lye mmaze n’abaana bange tebafukamirangako ne bambuuza oba okunneebaza olw’ebyo bye mbakolera. Baatuuka n’okuntuuma amannya ge bampita okunnengezza nga bampita ‘Ddebe’, kweggamba n’obeera awaka ng’oli ku maggwa.\nRauben Muhabuzi, akulira ekitongole ekitakabanira eddembe ly’abasajja mu ggwanga ekya Mens Forum against domestic violence Uganda yagambye nti ensangi zino abasajja abatulugunyizibwa beeyongedde nga kino kivudde ku bino;\n1 Obutaba na kigenderwa mu kuyingira bufumbo. Edda obufumbo omuntu yabuyingiranga amanyi ky’ayagala naye kati, omukazi ayagala kusooka kumanya ky’olina mu nsawo era bw’akizuula nti tolina aba alina kukuyisa nga kisasiro.\n2 Omwenkanonkano. Abakyala ennaku zino bamanyi nti balina obuyinza nga bw’agezaako naye okwagala okulaga obuyinza omusajja n’atamuganya olwo ajja kumutulugunya okutuusa bw’anaamukkiriza okukola ye ky’ayagala.\n3 Abasajja obutayogera. Olw’okuba bakimanyi nti ba maanyi, ne bw’afuna obuzibu asirika ekiwa abakazi ebbeetu okwongera okubatulugunya.\n4 Ebyobuwanga byaffe biraga nti omusajja y’alina okuba n’amaanyi mu maka era y’ateekeddwa okugunjula mukazi we. Noolwekyo bwe yeesanga mu mbeera ng’omukazi amutulugunya asalawo kusirika aleme kuswala mu basajja banne.\n5 Abakyala okwesiba mu bufumbo bwe batayagala. Kino kibaawo ng’omukazi obufumbo bw’alimu yeewogomyemu bwewogomi. Ow’ekika kino aba teyeeguya musajja era tafuna buzibu okumutulugunya.\n6 Amateeka gasinga kwekubira ku ludda lw’abakyala n’abaana, olwo omusajja bw’atulugunyizibwa n’alemwa okufuna gy’awaaba.\n7 Enjawukana mu myaka. Abasajja naddala abakuze abawasa abawala abato oluusi beesanga mu buzibu buno. Okugeza, omusajja ow’emyaka 70 bw’awasa omuwala ow’emyaka 30, ekiddirira kuba kulemwa kumumatiza mu mukwano ekivaamu okumugattako ate n’atafaayo na kumukweka.\nENGERI ABASAJJA GYE BATULUGUNYIZIBWA\nOkubabba. Abakyala batulugunya abasajja nga babba ebintu by’abasajja ebikalu olwo omusajja n’abulwa gye yeekubira enduulu. Abamu bababbako ebyapa byabwe, ate omusajja bwe yeekubira enduulu mu b’obuyinza ng’olwo omukazi abamatiza ng’omusajja bw’ayagala okutunda ennyumba oba ekibanja, so nga kino oluusi tekiba kituufu.\nAbakyala bamma abaami baabwe akaboozi wamu okukabaguza. Kino bakikola kuba baakizuula nti abasajja baagala nnyo ebyokwegatta era bw’akamumma asigala awankawanka.\nOkubasiba abaana be batazaala. Kino kiyisa bubi omusajja lwakuba oluusi akireka olw’obutayagala bukuubagano naye nga muli kisigala kimuluma.\nBabavuma wamu n’okubavvoola mu maaso g’abaana baabwe. Kino kibayisa bubi nnyo kuba aba amanyi nti abaana bajja kumuyisaamu amaaso.\nOkubamma emmere sso ng’oluusi ate be baba bagiguze oba nga yamulekedde ssente agule emmere.\nOkukyayisa abaana kitaabwe. Kino abakazi bakikola okusobola okweddiza abaana babeere ku ludda lwabwe ne batandika okwogera amafuukuule ku basajja eri abaana.\nBabayiira amazzi agookya n’okubasiba emiguwa, era abasajja abamu bakeera n’ebinuubule ku mibiri nga byabatuusiddwaako bakyala baabwe. Okubasiriikirira n’okubapaatiikako amannya.\nAbasajja bangi nga bw’adda awaka tewaba mboozi ebagatta ne mukyala we oba n’abaana. Kino kimutulugunya obwongo kuba aba teyeeyagala. Okwendera mu bufumbo.\nTeri musajja atanyiiga ng’ategedde nti mukyala we ayenda. Wabula abakazi b’ennaku zino obwenzi babukola kyere era nga ne bba akimanyi naye nga talina kya kukola.\nObutasiima omusajja ky’amukoledde. Kino kimalamu omusajja amaanyi era ne kimwennyisa omutima.\nENGERI Y’OKUMALAWO OBUZIBU BUNO\nRehma Nakiranda omukugu mu kugonjoola obukuubagano mu maka yagambye nti embeera eno esobola okuggwaawo na bino wammanga;\nOkutandika okuyisa abaana abawala n’abalenzi mu ngeri y’emu. Ebitongole bingi ebivuddeyo okuyamba abawala naye batono abafa ku balenzi. Kino kireetawo embeera nti omuwala abeera abanguddwa, kyokka ng’omulenzi tewali yamufaako. Bwe batuuka mu bufumbo, omuwala ayinza okulaga obusukkulumu olw’okuba yabangulwa, oluusi ekikosa omulenzi, kubanga y’alina oku-ba omutwe omukulu mu maka.\nAbaagalana okubeera abantubalamu n’okukulembeza obuntubulamu mu bufumbo. Kino bwe kibaawo tewaba kulengezza munno, okukukulira ssente oba okukola ekyo ekinaalumya munno.\nAbasajja balina okukomya okusirikira ebizibu nga bino kubanga gy’okoma okusirika ebikunyiga byeyongera okwetuuma, oluusi ate ekivaamu omusajja okukola ekinene ekiyinza okumusuula mu buzibu.\nAmateeka geetaaga okutandika okutwala omwami n’omukyala mu ngeri yeemu gakomye okwekubira ku ludda lw’abakazi.


Gen. Tumukunde addusiddwa mu Ddwaliro e Nakasero nga embeera mbi nnyo!!! Okugulu kuzimbye - Watchdog Uganda\nMUNNAMAGGYE Lt. Gen. Henry Tumukunde eyakwatibwa gye buvuddeko ebintu by’ongedde okumwononekera bwaguddemu ekirwadde mu kkomera gyabadde naddusibwa mu ddwaliro e Nakasero nga biwala ttaka.\nTumukunde alabise nga mukoowu nnyo era nga amaanyi matono, kigambibwa nti yasoose kuzimba kugulu okugambibwa okubanti kwavudde ku kumuyimiriza ekiseera ekiwanvu ennyo ab’ebyokwerinda bwe baabadde bakola omulimu gw’okwaza amakaage agasangibwa e Kololo ku lw’omukaaga.\nOkugulu okugambibwa okuvaako akabasa kumaze ekiseera nga kumulumaluma kubanga kwakuubawamu essasi mu kiuseera bwe yali ne banne mu nsiko nga baluubirira okununula eggwanga, era kigambibwa nti mu kiseera ekyo yakukusibwa natwalibwa mu Ddwaliro e Nairobi gye baamujjanjabira nasuuka.\nOno yakwatibwa ku lunaku lw’okuna ekiro okuva mu makaage e Kololo, era naggulwako omusango gw’okulya mu Nsi olukwe bwe yasinziira ku mikutu gya mawulire nakowoola elimu ku Ggwanga ly’okumulirwano liveeyo liyambeko mu kumaamulako Gavumenti ya NRM eri mu buyinza\nOkuva olwo abadde akuumibwa mu kadukulu k’ekitongole kya Poliisi ekyenjawulo ekikola ku kunonyereza ku misango e Kireka.


AUDIO! Museveni akambuwadde ku bigenda mu maaso mu ggwanga, 'nze nga ndi mu ntebe, tebigenda kuddamu', mbikooye - The Bridge Uganda\nSsentebbe w’ekibiina ki NRM era omukulembeze w’eggwanga lino Yoweri Kaguta Museveni alangiridde obutakkiriza muntu yenna kutwalira mateeka mu ngalo mu kiseera kino eky’okulonda abakulembeze mu ggwanga okutuusa 2021 mu kulonda kwa bonna.\nMuseveni agamba nti waliwo munnakibiina kya NRM eyalumbiddwa bwe yabadde yesimbewo ku ky’abavubuka ewa Kisekka mu Kampala.\nAgamba nti tewali muntu yenna akkirizibwa kulumbagana muntu yenna olw’enjawukana mu byobufuzi era yenna anakwatibwako, tewali kumuttira ku liiso wabula okumusanyawo.\nMukulu Museveni bw’abadde ayogerako eri ba NRM mu ttabamiruka w’ekibiina ng’asinzira ku State House Entebe, agambye nti mu Uganda, tewali muntu yenna akkirizibwa kutisatiisa, okuvuma wadde okubba omuntu yenna era akangudde ku ddoboozi nasuubiza okumetenta omuntu yenna.\nMungeri y’emu agambye nti abasirikale bonna abalemeddwa okangavula bannayuganda abatwalira amateeka mu ngalo, wakugibwa mu kitongole ekya Poliisi olw’okulagajjalira omulimu gwe.\nMuseveni agumizza bannayuganda nti ng’akyali mu ntebe, teri muntu yenna gwe bageenda kuddamu kulumbagana mu kibiina kyonna.\nMungeri y’emu bannakibiina kya NRM abasinzidde mu bitundu by’eggwanga eby’enjawulo bazzeemu okulonda Mukulu Museveni nga ssentebbe w’ekibiina kyabwe n’okumukkiriza okuddamu okubakwattira bendere ku bukulembeze bw’eggwanga mu kulonda kwa 2021.


Bukedde Online - Bisirikirwa atabuse ku by'okuziikuula Paul Kafeero: Akaayidde Ssenkubuge\nOmwana wa landiroodi afiiridde mu muzigo gw'omupangisa\nBad Black atabukidde Gavumenti: Ayagala ba...\nEBY’OKUZIIKULA Paulo Kafeero bisajjuse nnamwandu, Robina Bisirikirwa bw’alangidde munnakatemba Charles James Ssenkubuge okufuna mu mbeera y’okufa kwe era nti yategeka n’ekivvulu okuyamba abaana naye tebaamanya ssente zaakivaamu gye zaalaga.\nBisirikirwa ne Ssenkubuge\nMu kiseera kye kimu, baagala ne Nanganga eyali amanyiddwa nga kitaawe wa Kafeero naye aziikulweyo kubanga kigambibwa nti naye yamwegaana enfunda bbiri ne kitegeeza nti abeeyita baganda ba Kafeero nabo tebalina buyinza buyingira mu nsonga zino kubanga kitaabwe si y'omu.\nOkulumba Ssenkubuge kiddiridde (Ssenkubuge) okulumiriza Bisirikirwa nti tayagala Kafeero aziikulwe kubanga obuzaale bw'abaana obutuufu bujja kulabika ekitegeeza nti abaatunda ebintu bya Kafeero baba bajja kuliwa ssente ze baabitundamu abaana bonna bazigabane nga bategeerekese.\nSsenkubuge agamba nti abaana abana abaatunda ebintu bya Kafeero omuli ennyumba y'e Kajjansi, baakikola mu bukyamu kubanga bannaabwe abalala 11 tebaakimanya era tebaafuna ku mugabo ng'abaatunda bagamba nti abalala si baaluganda lwabwe era n'okukebera omusaayi kwababoola.\nAwagira okuziikula Kafeero kiyambeko okuzuula obutuufu bw'abaana bonna bafune ku bintu bya kitaabwe kyenkanyi awatali kugamba nti omusaayi ogwakoleddwaako nga bakebera abaana si mutuufu nga bwe beekwasa mu kukebera okwasooka.\nBisirikirwa tayagala kuziikula Kafeero ng'agamba nti abamu ku baana ba Umar Nanganga (taata wa Kafeero) baagala kukola byawongo ku mulambo.\nYe ayagala bakebere baganda ba Kafeero okuli Joseph Mugerwa ne Nantongo abamufaanana ennyo be baba baggyako omusaayi gwe baba bakozesa kyokka abooluganda bonna ekyo bakiwakanya.\nSsenkubuge ku bye yayogedde yagasseeko okugenda ku mukutu gwe ogwa facebook kwe yatadde ebintu ebiraga nti abatayagala Kafeero kuziikulwa be bamu ku babba ebintu bye era baagala kubuza bujulizi kuba omusaayi bwe gumanyika enkaayana ne ziggwaawo ekiddako kuzuula ani yatunda n'eyagula okuzzaayo ebintu by'abaana.\nKino Bisirikirwa yakitutte nti Ssenkubuge yabadde ategeeza ye kwe kumwambalira. Kyokka Bisirikirwa agamba nti bwe biwanvuwa nga baganda ba Kafeero balemeddeko nti Nanganga y'azaala Kafeero, nabo kijja kubeetaagisa okuleeta obujulizi obw'amaanyi obukakasa ensonga eno.\nEggulo baganda ba Kafeero baatudde ne basalawo okutwala Bisirikirwa mu kkooti aleete obukakafu nti taata waabwe, ssaalongo Umar Nanganga si y'azaala Kafeero nga bwe yayogedde.\nMutabani wa Nanganga ayitibwa Abubaker Nende nga ye yagenda mu kkooti eyabawa olukusa okuziikula Kafeero yategeezezza Bukedde nti bwe kiba kyetaagisizza ne Nanganga okuziikulwa bakakase oba y'azaala Kafeero, kikolebwe.\nBANAMWANDU ABALALA BABIYINGIDDEMU\nOmusawo w'e Mulago, Babirye eyalaga essuuti ya Kafeero eyaakawemba ng'obujulizi nti yali mukazi we ne bannamwandu abalala abazaala abaana 11 baganda baabwe abana be beegaana mu kusooka, baagala Kafeero aziikulwe basalewo eggoye.\nWiiki eno, omu ku bakuza b'abaana ba Kafeero era eyali muyimbi munne mukwano gwe Mesach Ssemakula ne banne okuli Benon Kibuuka n'abalala bategese olukiiko okutema empenda obutaziikula Kafeero kyokka ate baleke abaana nga bakkaanya.\nKyokka Ssenkubuge bwe yabuuziddwa ku bya ssente Bisirikirwa z'ayogerako yagambye nti mu mbeera ng'eno ng'ali ku ludda Bisirikirwa lw'atayagala, bingi ebiba bigenda okwogerwa ate bingi by'akyayogera kyokka tekimukyusisa ndowooza ku kya kuziikula Kafeero abaana bafune ekika.\nAmasasi ganyoose mu ppaaka enkadde\nBaddereeva ba loole bassikang''anye\nOkuwozesa abaatega Bbomu kuzzeemu


Bukedde Online - Museveni alagidde aba Owino bave mu kkooti\nMuseveni alagidde aba Owino bave mu kkooti\nOmuserikale asobezza ku mukazi\nEyakuba Bebe Cool amasasi agenze Luzira\nâ€œEkikulu twagala mwegatte ate mukomye okulowooza nti liizi yaweereddwa Kayongo. Liizi yaweereddwa basuubuzi bonna abakolera mu katale era Town Clerk Ruth Kijjambu yakirambise bulungi nti Kayongo aweeyo olukalala lwâ€™amannya gâ€™abasuubuzi bonna abakolera mu katale buli omu agalabe okuzuula ale\nâ€œEkikulu twagala mwegatte ate mukomye okulowooza nti liizi yaweereddwa Kayongo. Liizi yaweereddwa basuubuzi bonna abakolera mu katale era Town Clerk Ruth Kijjambu yakirambise bulungi nti Kayongo aweeyo olukalala lwâ€™amannya gâ€™abasuubuzi bonna abakolera mu katale buli omu agalabe okuzuula alekeddwa ebbali,â€ Mwesige bwe yagambye.\nKyokka Kivumbi yakalambidde nti singa bye bakkiriziganyaako ewâ€™aduumira Poliisi, Maj. Gen. Kale Kayihula ebyâ€™okukyuusa amannya ga kkampuni ya Kayongo tebikolebwa KCC yandigwa mu buzibu.\nâ€œWadde liizi yatuweereddwa naye kkampuni eyagikwasiddwa tetukkiriziganya nayo era singa erinnya lyaayo terikyuka nâ€™okussa omukono ku ndagaano ezirimu ebintu byetwakkiriziganyizzaako tetugenda kubikkirizaâ€ Kivumbi bwe yagambye.\nKayongo yamwa-nukudde nti Kivumbi alowooza liizi yaweereddwa Kayongo ate nga yâ€™abasuubuzi bonna era enteeseganya zigenda mu maaso ewa Kayi-hura okukola Kivumbi byâ€™ayagala kubanga liizi yâ€™abasuubuzi.\nObubaka bwa Museveni yabutisse Minisita wa gavumenti ezâ€™ebitundu, Adolf Mwesige nâ€™omuyambi we mu byobufuzi, Moses Byaruhanga ne bakkaatiriza liizi KCC ze yawadde abasuubuzi bâ€™omu butale bwonna mu Kampala nti ntuufu era beetegeke okutandika okuzimba .\nMu nsisinkano eyabadde mu wooteeri ya Africana Museveni yabagambye nti takyayagala kuwulira ku nkaayana mu bakulembeze bâ€™abasuubuzi nga bwe gubadde era nâ€™asaba abakyalina okwemulugunya bakumwanjulire akukoleko ate nâ€™abalowooza okugenda mu kkooti bakikomye.\nÂ Ssentebe wâ€™akatale kâ€™e Nakasero, Godfrey Kakooza yayanjulidde minisita nti nabo baagala liizi yaabwe ekolebweko era ne basaba Town Clerk Ruth Kijjambu agira abeera mu kifo ekyo kubanga yâ€™amanyi ensonga zaabwe.\nMinisita yabagumizza nti mu bbanga ttono nabo bagenda kufuna liizi kubanga ensonga zaabwe zinatera okuva ewa ssaabawolereza wa gavumenti era kati zigenda kutwalibwa mu KCC ebawe liizi.\nAbakulembeze bâ€™abasuubuzi mu katale kâ€™eÂ Ntinda bamwanjulidde nti bannabwe baakozesezza olukujjukujju ne bafuna liizi okuva mu kitongole kyâ€™ebyâ€™ettaka mu ggwanga ekya Uganda Land Commission. Mwesigye yalagidde liizi eno eyimirizibwe nâ€™agattako nti ettaka bagenda kuliteekako envumbo.Â\nAbâ€™eNateete beemulugunyizza nti akatale kaabwe kalina ebyapa bibiri ngâ€™ekimu kya bannannyini ttaka ate ekirala kya KCC ate nti ekya KCC kigambibwa kyatwalibwa nnagagga Hassan Basajjabalaba.\nOlukiiko lwetabiddwamu abakulembeze bâ€™obutale 62 mu Kampala yenna.\nAba NRM e Busukuma ne Nangabo balonze\nVipers ewanuddeyo Villa ku ntikko ya liigi ya Azam\nâ€˜Ddembe lyabwe okweyimirirwaâ€™


ESSANYU! Ssegirinya ne Ssewanyana bawonye ekkomeraESSANYU! Ssegirinya ne Ssewanyana bawonye ekkomera\nESSANYU! Ssegirinya ne Ssewanyana bawonye ekkomera, ziizino ensonga lwaki bayimbuddwa ku bukadde 40\nKyaddaki omulamuzi wa kkooti enkulu e Masaka Victoria Nakintu Katamba akirizza bannakibiina ki National Unity Platform (NUP) Allan Ssewanyana akiikirira abantu be Makindye West ne Muhammad Ssegirinya owe Kawempe North okweyimirirwa, ekiwadde bannakibiina essanyu.\nSsegirinya ne Ssewanyana bali ku misango egiwerako omuli egy’obutemu esatu (3), okulya mu nsi olukwe ssaako n’okugezaako okutta omuntu, mu kitta bantu ekyali e Masaka wakati w’omwezi Ogwomusanvu n’Ogwomunaana era ku limanda mu kkomera e Kigo, bamazeeyo sabiiti ezisukka mu bbiri (2).\nWabula akawungeezi ka leero ng’abasinzira mu kkomera ku nkola ya ‘zoom’, omulamuzi Nakintu akkiriza okusaba kwabwe okweyimirirwa ku bukadde bwa ssente 20 buli omu, ez’obuliwo.\nMungeri y’emu abalagidde okuwaayo paasipoota zaabwe mu kkooti, okweyanjula mu kkooti emirundi 2 buli mwezi ate ababeyimiridde basatu (3) omuli munna FDC era omubaka wa Monicipaali y’e Kira Ibrahim Ssemujju Nganda, Veronica Nanyondo, munna NUP omubaka omukyala ow’e Bukomansimbi ssaako ne Francis Katabaazi Katongole owe Kalungu East, basabiddwa obukadde 100, buli omu ezitali za buliwo.\nOkuyimbulwa, bannamateeka baabwe nga bakulembeddwamu omuloodi wa Kampala Ssalongo Erias Lukwago bawadde kkooti ensonga ez’enjawulo omuli Ssegirinya ne Ssewanyana okuba nga balwadde, balina okuweereza abantu baabwe nga n’emisango gikyanoonyerezebwako.\nLukwago agamba nti entekateeka zitandikiddewo, olunnaku olw’enkya ku Lwokubiri, abantu baabwe okubaggya mu kkomera e Kigo.\nOludda oluwaabi nga lukulembeddwamu Richard Birivumbuka lugamba nti, Ssegirinya ne Ssewanyana benyigira mu kutta Sulaiman Kakooza, Michael Kiza Nswa ne Tadeo Kiyimba ate Robert Ssebyato, wadde baamutema kyokka yasimatukka okufa.\nBirivumbuka agamba nti batuula ku Happy Boys, Kalenda ssaako ne Kayanja Rest House mu Kampala, okuteesa ku ngeri y’okutta abantu e Masaka.\nSsegirinya ne Ssewanyana abali ku misango gye gimu n’abantu abalala abasukka mu 10 omuli Christopher Sserwadda, 23 omutuuze we Nyendo-Mukungwe, Mike Sserwadda ne Jude Muwonge nga batuuze ku kyalo Setaala.\nAbalala kuliko Batesta Mutabaazi, Joseph Kayabula, Ashraf Kayinza, Issa Ssebunnya, Moses Kaganda ne Kaboyo Henry nga bonna batuuze ku kyalo Byanjiri mu disitulikiti y’e Lwengo.\nEbirala ebifa mu ggwanga – https://www.facebook.com/GalaxyFm1002/videos/1514596195568022\nShare as much as you can or you die with your ideas


Bukedde Online - Ekizimbe kigudde mu Kampala ne kirumya 14\nSusan Kushaba asuuzizza Kayongo eggaati\nGabula ow'e Busoga ali ku ndiri: Akukkulumidde Gavt.\nAgambibwa okutemaatema omuntu n'amussa mu ...\nAdded 22nd July 2013\nABANTU 11 baddusiddwa mu ddwaaliro e Mulago nga bataawa oluvannyuma ly'ekizimbe kya kalina ekibadde kiddaabirizibwa ku luguudo lwa Nakivubo Mews okugwamu!\nBya Eria Luyimbazi ne Prossie Kalule\nABANTU 14 be baddusiddwa mu ddwaaliro e Mulago nga biwala ttaka oluvannyuma ly'ekizimbe kya kalina ekibadde kiddaabirizibwa ku luguudo lwa Nakivubo Mews okugwamu!\nBino bibaddewo ku ssaawa mukaaga ez'omu ttuntu ku luguudo lwa Nakivubo Mews mu Kampala ekizimbe ekiyitibwa Naice Time nga kisangibwa ku Plot 4/2, ekibadde kisimibwasimibwa okuddaabirizibwa bwe kitendewaliddwa ne kigwira abakozi.\nEkizimbe kibadde kiddaabirizibwa ng'ebisenge ebisinga bitemeddwa ekyaleetedde ebitundu ebirala okunafuwa ne kigwamu.\nOmuduumizi wa poliisi mu ggwanga, Kale Kayihurwa, yatuuseeko ku kizimbe kino n'ategeeza nti poliisi egenda kukola okunoonyereza okuzuula oba nnakinyini kizimbe kino yabadde alina olukusa okuva mu KCCA olumukkiriza okumenya n'okukiddabiriza\nAbatwaliddwa mu ddwaaliro e Mulago nga taasibewo taasulewo y'ali ku mimwa kuliko; Maliamuna Nabaka ow'e Katwe ng'abadde akamula butunda bw'aguza abasuubuzi, omwana ow'emyaka ebiri Joel Mubiru, Wahabu Wasajja, Richard Kamaire, Barbara Babirye ow'e Mengo,ne Ramathan Muzoola.\nAbalala kuliko Aldof Kamala , Ampairwe nga batunda by'akwewunda ebyabakazi ku kizimbe, Rogerz Ruhusha ow'e Makerere, Harriet Nassolo, Waiswa Mayiga n'omulala atannamanyika.\nAbaalumiziddwa bategeezezza nti kirabika bulijjo basimulasimula ekizimbe nga payipo n'emitayimbwa byongera kulegeya ekikiviiriddeko okugwamu.\nBaagambye nti ekizimbe kibadde kinyeenya emisana ttuku kyokka nga nnyini kyo tafaayo.\nEkizimbe kigudde mu Kampala ne kitta 4\nGavt. ewandiike abakozi abapya\nAyagala abasaddaaka abaana baweebwe ebibonerezo ebikakali\nKagoma afunye gwâ€™azza mu kifo kya Sophie\nPulezidenti agumizza abantu ku byokwerinda\nMuseveni akomyewo na maanyi mu Buganda\nSusan Kushaba asuuzizza Kay...\nAbasuubuzi abakolera mu katale ka St. Balikuddembe akamanyiddwa nga Owino, bajaganya olw'okulondebwa kwa Susan...


Bukedde Online - Tofiri Malokweza (92): Ayogedde ekyama kye ekimusobozesezza okuwangaala\nOlutalo ku baagala obwameeya e Kawempe lweyongedde\nOmukugu alaze Buganda by'erina okukola oku...\nBw’OLABA omuntu ow’emyaka 92 tolemwa kutendereza Katonda ate ng’eno bwe weebuuza ekyama kye ekimusobozesezza okuwangaala.\nMalokwezza ne mukazi nga bajaganya\nBw'OLABA omuntu ow'emyaka 92 tolemwa kutendereza Katonda ate ng'eno bwe weebuuza ekyama kye ekimusobozesezza okuwangaala.\nEyaliko Kaggo wa Kyaddondo, Tofiri Malokweza eyazaalibwa nga September 18, 1928, eyawezezza emyaka 92 bw'omubuuza ekyama ky'obuwangaazi bwe bino by'asimbako amannyo: okukwata obulamu mu ngeri entuufu wakati mu kugondera amateeka g'ensi.\n"Bangi batera okumbuuza nti kiki ekikuwangaazizza? Mbaddamu nti maanyi ga Katonda kubanga olaba oli ne bw'abeera muto afa. Okwefaako nga omuntu kikulu oleme kutwala bulamu mu ngeri etesaana ate n'okugondera amateeka."Malokwezza bwe yayogedde.\nMalokwezza agamba nti omuntu mu ddiini yonna gy'alimu,Katonda asobola okumuweeramu emikisa era n'asaba abantu beyongere okubeera n'eddiini mu mutima ng'eno ky'ekisumuluzo,ekiggulirawo omuntu ebirungi ebiweebwa Katonda.\nTofiri Kivumbi Malokwezza ku myaka 92 gy'aliko, akola dduyiro n'okulya enva endiirwa nga bino bimuyambye okukuuma omubiri nga mugumu anti omulaba bwe yeesimbye obw'entoogo. Abadde mu kusaba okw'okuweza emyaka 92 leero.\nAirtel etadde mu z'Amasaza ga Buganda akawumbi kalamba!\nOmwana gwe babba e Lubaga bamuzudde Rukungiri\nNjagala aneeyanjula ewaffe


Okuvuganya e Kigulu South; Omuvubuka Luke Kisubi Mbigiti owa NRM amaliridde okusigukulula omubaka Andrew Kaluya mu Palimenti - Watchdog Uganda\nLuke Kisubi Mbigiti (Left) and Andrew Kiiza Kaluya\nEBY’OBUFUZI mu Ssaza lye Kigulu South mu Disitulikiti ye Iganga mu Busoga by’eyongedde okulinnya enkandaggo, Omuvubuka embulakalevu Luke Kisubi Mbigiti bwavuddeyo avuganye ku kifo ky’obubaka mu lukiiko lwe Ggwanga olukulu akiikirire abantu baayo.\nEkifo kino mu kiseera kino kilimu Omubaka Kiiza Andrew Kaluya, era nga Kisubi agamba nti kuluno ayagadde addeyo ewaabwe awaka abeeko byayambako ku batuuze gyazaalibwa, nga omu ku kawefube w’okubaako kyazza mu kitundu okubeebaza okumuzaala saako n’okumukuza.\nKisubi gwe twasanze ku kyalo Kakombo gyazaalibwa ekisangibwa mu muluka gwe Wailama mu Gombolola ye Nakigo e Iganga ennaku zino gyasimbye amakanda oluvanyuma lw’okunoonya akalulu okufuuka okwa Sayansi yanyumizzaamu naffe bwati;\nNzaalibwa omwami David Kisambira ne Maama Alice Jenifer Kisambira abatuuze ku Kakombo kuno kwe nnyini, era nga n’okusoma kwange nakutandikira ku kuno olwo ne neeyongerayo mu Ssomero lya Buwesa Pulayimale elisangibwa mu Tororo, nga eyo gye natuulira ekibiina ky’omusanvu era ne mpitira waggulu.\nNeegatta ku ssomero lya Bukedi College Kachonga mu Butaleja eno gye natuulira siniya ey’okuna, Oluvanyuma nga mpise bulungi nasobola okweyunga ku MM College Wailaka gye natuulira siniya yange ey’omukaaga.\nEbigezo nga bikomyewo neegatta ku Ttendekero lye Makerere ne nsoma Diguli yange eyasooka mu Busomesa era ndi musomesa omutendeke.\nNasalawo okuddayo okwongera ku bitabo kubanga ekiseera ekyo kyali kya kuvuganya nnyo ku mirimu, era ne nkola Dipuloma mu by’okukulira abakozi (Post Graduate Diploma in Human Resource Management) mu Ttendekero lya UMI Uganda Management Insititute, era ne nzirayo ne nkola Diguli ey’okubiri mu mulimu gwe gumu.\nKisubi nga mu kyalo mu kawefube w’okuwenja akalulu nju ku nju\nNdi musajja muyigirize era nkioleddeko mu bitongole bingi nga akulira abakozi era mu kiseera kino nze akulira abakozi mu kitongole kya AIDS HEALTH CARE FOUNDATION, nga eno okukolerayo kunyambye okwetegereza embeera abantu ba wansi mwe bayita kye njagala okukola ewaffe ku butaka gye nzaalibwa e Busoga.\nBwe nali nkola ne kitongole kya WORLD VISION era nga nze nali nkulira abakozi mu kiseera ekyo, kyampa amaanyi n’okulowooza ku mbeera abantu baffe gye bayitamu mu byalo, era ne nkizuula nti abantu bwe baba n’omukulembeze afaayo basobolera ddala okufuna obuyambi okuva mu Gavumenti ne bitongole by’obwanakyewa, kubanga twayamba abantu bangi okubafunira we basula, eky’okulya, amazzi amayojo mu bitundu byabwe saako n’okusoma kwa baana kyokka nga bakulembeze baabwe be batutuukiriranga ne ngamba nti ne waffe kisoboka.\nAwo we najja omutima ne ngamba nti ekiba kibe naye nina okuddayo ewaffe mbeeko kye nkola kubanga sisobola kuyambako nnyo nga siri mukulembeze.\nNga Omuntu ewaffe nsobodde okubaako bye nkolayo mu maanyi gange nga Kisubi omuli okuyambako ku baana abanaku okusoma, okuyambako ku bibiina bya Bakyala okwekulakulanya nga nzija mu nsawo yange, naye mmanyi nti singa mpitamu kijja kuba kinyanguyira kubanga ebitongole ebiyamba abantu ebisinga mbimanyi era nababikulira tukolagana.\nKisubi byayagala okukolera abantu be Kigulu South\nNja kwettanira nnyo okunoonyeza abantu baffe obutale bwe birime nga akasooli, ebinyebwa ne mwanyi naddala ebweru we Ggwanga, kubanga bambi ewaffe abantu balimi nnyo naye badondolwa nnyo abasuubuzi be mmere saako ne mwanyi.\nEby’obulamu e Kigulu bibadde bikyali bubi nga amalwaliro mu kitundu kino gonna mafu nnyo, era nga bannabyabufuzi beeno bagafaako mu biseera byakunoonya bululu bwokka kye njagala kikome kubanga bannaKigulu South nabo bannaUganda abeetaaga okufaako nga abalala.\nEkyamazima Katonda ampadde, nga abantu bangi beetaaga okubaako bye banjigirako naddala bavubuka banange, era nga ensonga y’obwegassi egenda kuba ku mwanjo nnyo kubanga okukulakulana okw’omuggundu we kugenda okutandikira.\nKisubi nga ali mu kibiina kya Bakyala ekisangibwa e Nakigo, bwe yali abasomesa ebikwata ku nkulakulana y’amaka gye buvuddeko\nAbakyala abo nina akaama kaabwe kubanga ngenda kufuba nnyo okulaba nga mbagatta wamu mu bibiina basobole okubaako kye bakola ekireeta ensimbi mu nsawo nga olwo lwe bajja okusobola okulabirira amaka gaabwe nga tebegayiridde baami ennaku zino abatafaayo mu kusomesa baana.\nEnyingiza ya maka egenda kuba nsonga nkulu nnyo kubanga abantu abamu ewaffe baavu nnyo songa bambi bandiyagadde nabo okubeerako mu mbeera ennungi nga bakozesa ettaka kwe bali okulirimirako beekulakulanye.\nKisubi avuganyiza ku kaadi ye kibiina ekiri mu buyinza ekya NRM, songa munne Andrew Kaluya mu Palimenti yagendayo nga talina kibiina.\nVP Ssekandi shakes a little for Kabaka, dance goes viral\nEid Al-Adha:Muslims who didn’t make it to Mecca over covid-19 urged to use money to construct mosques


Bukedde Online - Pogba abotodde ekyama\nNabe agudde mu ttiimu ya Kiboga, omutendesi...\nPogba agamba nti eky'obutazannya Champions League sizoni ejja tajja kukigumiikiriza.\nPAUL Pogba akawangamudde, bw'akubye abamu ku bazannyi banne akaama nti ayagala kwabulira ManU. Bino birudde nga biyiting'ana nti omuwuwuttanyi ono ayagala kuva mu ManU ng'era ttiimu okuli Juventus mwe yava ne Real Madrid ze zimu ku zaagala okumugula.\nKyokka kigambibwa nti ekyongedde okutanula Pogba okuva mu ManU, kye ky'okuba nti bayinza okulemwa okukiika mu Champions Legue sizoni ejja. Mu kiseera kino, ManU eri mu kifo kyamukaaga mu Premier nga leero ezannya Man City erwanira ekikopo.\nWabula kyandibanga n'omutendesi Zinedine Zidane atendeka Real ate nga Mufalansa, asikiriza Pogba okwagala okugenda eyo. N'abakugu abamu bazze bakuba ebituli mu nzannya ya Pogba nga bagamba nti ensimbi ezaamugula zaafa busa nga ne Everton bwe yabadde ebamegga ggoolo 4-0 ku Ssande, teyabataasizza.


Ssabalabirizi we ekkanisa ya Uganda, Dr. Samuel Kazimba Mugalu alabudde ku bikolwa ebyekitta bantu ebikyakyaaka mu ggwanga ensangi zino, kyagambye nti bino byebimu ku byaleetera ekkanisa okufiirwa abamu kubakulembeze abembavu ng’omugenzi Bishop Hannington James eyattibwa mu Busoga. – CBS FM\nSsabalabirizi we ekkanisa ya Uganda, Dr. Samuel Kazimba Mugalu alabudde ku bikolwa ebyekitta bantu ebikyakyaaka mu ggwanga ensangi zino, kyagambye nti bino byebimu ku byaleetera ekkanisa okufiirwa abamu kubakulembeze abembavu ng’omugenzi Bishop Hannington James eyattibwa mu Busoga.\nThe Most Rev. Dr. Samuel Steven Kazimba Mugalu, bwabadde ayogerako ne bannamawulire mumakaage e Namirembe, nga ayanjula enteekateeka y’okukuza olunaku lwo ku kuttibwa kwa Bishop Hannington James, agambye nti omulabirizi ono, yattibwa olwobuwereza bweyali akola nokuwayirizibwa, ssonga nensangi zino ebikolwa nga bino bikyeyoleka mu bantu.\nSsabalabirizi Kazimba Mugalu, agambye nti olunaku lwokujjukira Bishop Hannington lwakukwatibwa enkya nga 29 omwezi guno, era obulabirizi bwe Busoga bwebugenda okukulemberamu enteekateeka zino munkola eya Science.\nSsabalabirizi Kazimba agambye nti ebikolwa byokutta abantu birina okukomezebwa naddala mukiseera kino ng’eggwanga liri mjkwetegekeea akalulu ka 2021.\nBishop Hannington yattibwa mu mwaka gwa 1885 mu bitundu bye Busoga Ku kyalo kye Kyando, era ngemikolo ejigenda okwetabwako abantu abatonotono gyejigenda okukwatibwa enkya.


Bukedde Online - Kkooti ettukizza eby'obuyigize bwa Haji Muyanja Mbabaali\nKkooti ettukizza eby'obuyigize bwa Haji Muyanja Mbabaali\nEyakonziba akwasizza nnyina\nYing. w'enguuudo e Masaka bamukutte ku by'...\nOMUBAKA wa Palamenti owa Bukoto South Haji Muyanja Mbabaali byandimwononekera Kkooti Enkulu e Masaka bw'ekkirizza gwe yawangula Gertrude Nakabira okuddamu okuwaaba omusango ogw’obutaba n’abuyigirize bumusobozesa kugenda mu Palamenti.\nHajji Muyanja Mbaabali ng'ali n'abawagizi be\nNakabira yatwala Mbabali mu kkooti e Masaka n’ekigendererwa eky’okumulemesa okwewandiisa okulondebwa ku kifo kino kyokka omwezi oguwedde omulamuzi John Keitirima n'agugoba ng’agamba gwali guyitiddwaako era bwatyo n’amulagira okuliyirira Mbabaali.\nBwe yali awa ensala ye ku musango guno, omulamuzi Keitirima yategeeza nti, Mbabaali yali yamala dda okwewandiisa, okulondebwa noolwekyo omusango gwa Nakabira gwali tegusobola kugenda mu maaso.\nKino kyawaliriza Nakabira okujulira ng’ayita mu bannamateeka be Asuman Basalirwa baalaga obutali bumativu n’okusalawo kw’omulamuzi Keitirima.\nOmusango gwali gwa kuwulirwa nga February 15, 2016, kyokka ne gutawulirwa kuba omulamuzi yali mu luwummula ekyawa Mbabaali omwagaanya okugenda mu maaso n’okulondebwa.\nOmulamuzi wa Kkooti Enkulu Margret Tibulya yakkiriza baddemu okuwaaba era n’abawa wiiki emu yokka okulaba ng’oludda oluwawaabirwa luweereddwa empaaba.\nMunnamateeka wa Mbabaali Caleb Alaka yagaanyi okubaako kyayogera ku kunsala ya kkooti.\nKkooti esaze eggoye ku mwana Ssebaggala gw'abadde akaayanira


Bukedde Online - Eno y'ekkanisa eyazimbibwa ku lwazi?\nEmyaka ebiri kasookedde Namanda attibwa, bba Kakaire ayolekedde okuyimbulwa\nMugabe yagoba UPDF e Congo nawonya Kabila ...\nMu kunoonyereza kwe twakola twakizuula ng’ekyapa ky’ekkanisa yaffe kye twateresa Namirembe nga kiri mu mannya ga Native Anglican Church Mutungo, waliwo abantu abaakikyusa ne bakizza mu mannya ga Real Choice Uganda Limited!\nKkanisa ya St. Barnabas eri ku kalebwerebwe.\nERA nkugamba nti: Ggwe Petero, era ku lwazi luno kwe ndizimba ekibiina kyange, era enzigi z’emagombe tezirikiwangula. (Matayo16:18).\nEkkanisa ya St. Barnabas e Lweza ddala yazimbibwa ku lwazi nga luno oba obulamu bw’Abaristaayo buli mu matigga.\nBw’ogituukako nga tewali muntu osooka kwebuuza oba baagyabulira naye ate ku lunaku lwa Ssande bw’otuukawo tolemwa kwekanga nti bano Abakristaayo kkanisa teeyabukkuke n’ebagwira.\nOluguudo lwa Entebe express lwatwala ekitundu ku lubalaza. lw’ekkanisa\nWano atwala poliisi y’e Kajjansi Hillary Mukiza w’ayongerera okubalabula okulekera awo okusinzizaamu okwewala ebiyinza okuddirira naddala nga kati enkuba etandise okufuddemba.\nBo Abakristaayo mu kkanisa eno bagamba nti okutuusa nga Namirembe ebatwala ebaweerezza omutemwa ogwava ku ssente ezaabasasulwa ab’ekitongole ky’enguudo ekya UNRA abaayisa oluguudo lwa Ntebe Express kumpi ku lubalaza lw’ekkanisa yaabwe, si baakulekayo kusinzizaamu.\nKkanisa ya St. Barnabas Church of Uganda eno eri ku kkubo erikolebwa erya Ntebe Express nga lino liyitamu okutuuka e Munyonyo, kyokka si ye yokka eri mu buzibu wabula n’eya All Saints Church Of Uganda esangibwa e Mutungo Kitiko nga nayo oluguudo lwe lumu luno olukolebwa kkampuni y’Abachina eya Chinnese Communication and Construction Company (CCCC) lugiyitako.\nEkkanisa zombi zino zaalina okusengulwa naye Abakristaayo bagamba nti okusigala nga basabiramu, kivudde ku kubeera nti bakama baabwe e Namirembe tewali nteekateeka yonna gye baabakoledde okuzimba ekkanisa endala newankubadde ng’abakungu abo baakwatagana ne UNRA ne bagiragira ssente zisasulwe ab’e Namirembe mu kifo ky’okusasulwa amakanisa so nga be bavunaanyizibwa okuzimba amakanisa gaabwe.\nKkanisa ya All Saints e Mutungo yaakumenyebwa.\nBwe baali bakola ekkubo lino, Abachina baasala ettaka okuyitira ddala ku kkanisa ya St. Barnabas kyokka oluvannyuma abagezigezi baakozesa omukisa guno ne basima amayinja nga bwe bagatunda.\nMu kukola kino, baayongera okusima ekkanisa wansi ekigifudde ey’obulabe.\nEmbeera eri ku kkanisa ensangi zino, bw’ogattako enkuba etandise okuttonnya tolema kweraliikirira nti ettaka lyeyongera okunafuwa ekiyinza okugisuula sinnakindi ng’endiga za Katonda ziri mu kusinza.\nAtwala poliisi y’e Kajjansi Hillary Mukiiza agamba: Abantu mbalabudde enfunda eziwera era n’ab’ekitongole ky’ebyenguudo ekya UNRA kyabawandiikira ebbaluwa nga kibayimiriza okusinziza mu kkanisa eyo olw’embeera gy’erimu wabula baagaana okuwuliriza.\nN’abo abaali basimayo amayinja twabayimiriza lwa kutya binaddirira era bbo baalekerawo”.\nJuliet Ssebuggwawo omu ku batuula ku kakiiko k’ekkanisa eno agamba: Omutemwa ab’e Namirembe gwe baatusuubiza okuliyirira ekkanisa eno gwatuweereddwa newankubadde tezinnatuuka ku akawunti za kkanisa yaffe era kati tutandise enkiiko z’okusala amagezi okulaba nga tuzimba”.\nWaliwo ekitundu ku ttaka ly’ekkanisa eryasigala ekyemanga eriwerako yiika bbiri webagenda okuzimba ekkanisa nga bafunye ssente era kati ba yinginiya bali mu kubalirira okulaba ssente ezetaagisa okuzimba ekkanisa empya.\nEbyo nga bikyali awo, Abakulisitaayo mu kkanisa ya All Saints Church Of Uganda e Mutungo Kitiko nabo bakukkulumira abakulu e Namirembe olw’okwekomya ssente z’okuliyirira ekkanisa yaabwe kyokka nga tebagenda kubazimbira wadde okubagulira ekifo we bagenda okussa ekkanisa endala.\nAbakristaayo ku kkanisa eno balumiriza abakulu b’e Namirembe okubasalira amagezi ne babagaana okugoberera ensonga z’okuliyirira ekkanisa yaabwe ne babasaba babibalekere bbo bateese n’ab’ekitongole ky’enguudo (UNRA) nabo kye baakola wabula bagenda okuddamu okuwulira nti ab’e Namirembe baasalawo ssente zidde ku akawunti zaabwe.\nAkulira abakulisitaayo ku kkanisa eno Ying. Jerimaya Isabirye agamba: Ettaka ekkanisa yaffe kwetudde lyawebwayo eyali mutuuze munnaffe Jonathan Muserebende era Abakristaayo ne beesonda okuzimba ekkanisa eno.\nOlw’okwagala obulambulukufu, twasalawo okutwala ekyapa e Namirembe bakitereke.\nAba UNRA bwe baatutegeeza nti baali baakusenda ekkanisa yaffe, ng’abakulira ekkanisa eno twagezaako okubirondoola kyokka ab’e Namirembe abakulira ensonga z’ettaka ne batuyimiriza era tebaddamu kutuwa mawulire gonna.\nTugenda okulaba nga batandise okusenda nga tebatutegeezezza na ssente mmeka ze bagenda kutuliyirira.\nBwe twagenda mu kitongole ky’enguudo ne batugamba ng’abakulu okuva e Namirembe bwe baali bassaako dda emikono era baali baasalawo ssente zigende ku akawunti yaabwe nga ffe aba All Saints Church e Mutungo tetulinaako mutemwa.\nBwe twagezaako okutuukirira ab’e Namirembe okubabuuza ku by’okukyusa ekyapa kyaffe, tebalina kye baatunnyonnyola.\nTwasalawo okuwandiikira aba UNRA nga tubayimiriza okusasula Namirembe ssente basooke batereeze ensonga zino.\nEbbaluwa eno yawalirizza abakulu okuva e Namirembe okuyita olukiiko lw’Abakristaayo ku kkanisa eno wabula tewali kyamakulu kyava mu lukiiko luno”.\nAkulira okubunyisa enjiri n’ebikwekweto ebirwanyisa sitaani e Namirembe Rev. Samuel Muwonge agamba:\nKkanisa yonna ebeera wansi w’Obulabirizi bw’e Namirembe kale ssente zirina kugenda ku akawunti y’e Namirembe kuba gavumenti ekolagana ne Namirembe so si bantu.\nAbo abaagala ssente zigende ku akawunti y’ekkanisa, balabika balina ekigendererwa ky’okubba ssente zino bazimbeko akakanisa akatono olwo ezinaasigalawo bazirye.\nMbasaba babe bagumu ssente bwe zinaatuuka ku akawunti tujja kubayita tuzibawe ate bafube okulaba nga bazikozesa ekyo ekisaanidde.\nPaasita eyafiiridde mu kabenje n'Abazungu 2 aziikiddwa mu ntaana ya fuuti 20 nga bwe yalaama!\nEnfa ya Mukajanga\nObujuluzi tebukwataganye mu musango gwa Makumbi


Amagye gakutte basajja ba Bashir abalala ne baggalirwa mu buduukulu\nOmukutu gwa Al Jazeera gwategeezezza nti, olukiiko lwa bannamagye olwa 'Transitional Military Council' lwagobye Omar Ahmed Mohamed Abdel Salam abadde omuwaabi omukulu owa Gavumenti era nga y'akulira leediyo ne ttivVi y'eggwanga.\nAbeekalakaasi babadde bamaze ennaku nga basaba abakungu abaagobeddwa okuggyibwa mu bifo bye balimu basobole okuvunaanibwa emisango gy'okujoonyesa abantu ku mulembe gwa Omar el-Bashir.\nAbakungu abaagobeddwa boolekedde okusimbibwa mu mbuga z'amateeka beewozeeko ku misango gye babalumiriza omuli okutulugunya n'okunyaga ebyobugagga by'eggwanga awatali abakuba ku mukono.\nAmerika eyongedde abeekalakaasi amaanyi bw'evuddeyo n'etegeeza nti nneetegefu okuggya Sudan ku lukalala lw'ensi eziwagira ebikolwa by'ekitujju singa amagye gawaayo obuyinza mu mirembe eri abantu baabulijjo.\nAmawulire ga Reuters gaategeezezza nti galina omukungu wa Amerika gwe gaabadde googedde naye n'abakakasa nti kye beetaaga mu kiseera kino ye Gavumenti ekulemberwa abantu baabulijjo kuba n'abeekalakaasi kye bettanira.\nMu kiseera amagye we gaawambidde Bashir, Amerika yabadde esuubizza okuddamu okwetegereza eky'okuggya Sudan ku lukalala luno ku nkomerero ya April.\n"Kikulu nnyo okussa ekitiibwa mu kwagala kw'abantu, abantu be Sudan bakkirizibwe okufuna obukulembeze bwe baagala", omukungu wa Amerika ataayatuukiriziddwa bwe yagambye.\nAbeekalakaasi ebigambo bya Amerika olwabagudde mu matu ne bategeeza nti tebagenda kuzikiza wadde okudda emabega okutuusa ng'ebintu byonna bye basaba bikoleddwaako awatali kulekayo wadde ekimu.\nEbirala bye baagala mulimu ekibiina ky'abadde Pulezidenti, Omar el-Bashir ekya National Congress Party (NCP) kisattululwe era kireme kukkirizibwa kwetaba mu kulonda kwonna okunaategekebwa.\nGavumenti y'ekiseera ey'abantu baabulijjo bannamagye balina kubeeramu n'abakiise era basattulule n'olukiiko lwa 'Transitional Military Council' olufuga eggwanga mu kiseera kino.\nMu kiseera kino enteeseganya zikyagenda mu maaso wakati w'obukulembeze bwa bannamagye abakulirwa Lt. Gen. Abdel Fattah Abdelrahman awamu n'abakulembeze b'ekibiina ekigatta abakozi ab'enjawulo ekya 'Sudanese Professionals Association' (SPA).


Abavubuka 3 abawagizi bamunnamateeka Yusuf Nsibambi avuganya ku kifo kyomubaka wa Mawokota South ababadde bamuwerekerako okunoonya akalulu baggudde mu mugga gwe Lukolo mu kitoogo okuliraana ekitundu kye Bunjako, wabula nga nokutuusa kati tebanalabikako era tekimanyiddwa oba bakyaali balamu. – CBS FM\nOKusinziira ku munnamateeka Yusuf Nsibambi , ye nebanne bwebanoonya akalulu, babadde boolekera Bunjako okunoonya akalulu wabula kabangali za Police ezibadde zikubyeeko abasirikale kwebasalirako ku lutindo lwomugga guno era mu mbeera eno abavubuka 3 kwekugwa mu mazzi nakati tebanalabikako.\nMu mbeera eno, bano bataddewo ebizindaalo okulanga balabe abavubuka bano oba basoobola okuvaayo, wabula nakati tebalabikako okuva ku saawa nga mukaaga embeera eno lweyabaddewo.\nMunnamateeka Yusuf Nsibambi avumiridde effujjo eribakoleddwaako Police songa bannakibiina kya NRM mu kitundu ekyo kampeyini bazikola kyeere nga Police ebawa obukuumi.\nOmwogezi wa Police mu bitundu bye Katonga Lydia Tushabe bwetumutuukiridde agambye ensonga eno abadde tanagimanyaako wabula kaginonyereze anatuuddira.\nEbyo nga bikyaali bityo, omubaka wa Makindye West Allan Ssewanyana ayimbuddwa ku kakalu ka Police okuva ku Police ye Katwe gyeyasuze oluvanyuma lwokukwaatibwa olunaku olweggulo, kubigambibwa nti Police yamusanze akubye olukungaana olususa mu bantu 70 akakiiko kebyokulonda bekaalagira okunoonyamu akalulu.\nOmubaka ssewanyana agguddwaako omusango gwokugyeemeera ebiragiro nokwenyigira mu bikolwa ebiyinza okusaasaanya ekirwadde kya covid19, wabula ono avumiridde kyayise effujjo lya Police erikolebwa kubannabyabufuzi abavuganya gavument songa bannaNRM enkiiko nenkungaana bazikuba kyeere nga police bwebakuuma


Bukedde Online - Aba FMU batongozza ez'oku ssande\nMayinja ayogedde ku by'okufuna ssente alwa...\nPULEZIDENTI wa FMU, Dipu Ruparelia akakasizza nti empaka ezitegekeddwa okuggulawo calendar ya FMU mu digi zakubaawo ku Ssande (February 23) nga bwe bagenda mu maaso n'okutabagana n'akawayi akeewaggudde okutondawo ekibiina ekipya ekya Motorcross Association of Uganda (MAU).\nAbadde n'abamu ku bakungu ba FMU abaalondeddwa omwezi oguwedde abaakunkumudde Dusman Okee omukono mu kibya.\nDipu agambye nti okulabula kwe yabadde awadde wiiki ewedde nti bonna abeetabye mu mpaka ezaabadde e Busiika tebajja kuddamu kukkirizibwa kwetaba mu zitegekebwa ekibiina kya FMU abimenyewo basooke bateeseganye.\nEnteseganya za February 25.\nEmpaka zino z'ezoluvuga olusoola olwa FMU era omu ku bakulidde okuzitegeka, George Semakula ategeezezza nti balina abavuzi abamala abagenda okuteekawo okuvuganya okumala kyokka nti n'abamu ku baavugidde mu kabiina kaabakyewaggula batandise okusaba okuzeetabamu.\nKino kiddiridde okutegeeza nti omuvuzi yenna aneepena ezitegekeddwa FMU tajja kukkirizibwa kwetaba mu mpaka za ttiimu ya ggwanga.\nSemakula ategeezezza nti bagenda kuvuga n'emmotoka z'empaka ng'abavuzi kinoomu beevuganya mu z'akafubutuko nga n'abamu bagenda kwerigira mu bumotoka obubikkule obumanyiddwa nga ‘Buggy'.\nOkwewandiisa kusuubirwa eri abavuzi kujja kubeera ku mulyango ng'okuyingira abawagizi bagenda kugula eccupa ya ssooda emu ya 2,000/= zokka.\nDipu ategeezezza nti okusalira ku bawagizi ensimbi kabadde kakodyo kapya okubaddiza n'okubakulisa okulonda\nTtiimu ya Katwe ewanda muliro mu big league\nOlila Women FC ewangudde eky'abakazi eky'okusirisizawo


Bukedde Online - Gavt. esiimye ebitongole ebisikiriza abavubuka okuyingira obulimi n’obulunzi\nAbabanguddwa ku ffaamu y’Omulimi asinga batikkiddwa...\nDr. Roselline Nyamutale AKULIRA SASAKAWA mu Uganda (wakati) ne Dr. Rwamigisa Kaminsona mu minisitule y’obulimi n’obulunzi nga balambula omudaala gw’enva endiirwa ezirimiddwa abavubuka.\nEBITONGOLE ebiyamba okutumbula ebyobulimi mu ggwanga bisabye Gavumenti ekozese abavubuka abatono abali mu kisaawe ky’obulimi mu kiseera kino okusikiriza bannaabwe abatalina mirimu okwetandikirawo egyabwe, n’okukoseza amaanyi gaabwe ag’ekivubuka mu kulima n’okulunda, okwaza emmere mu ggwanga n’okulwanyisa obwavu.\nBino byabadde Ntaawo ku MUZARDI ekitongole kya Gavumenti ekinoonyereza ku bulimi n’obulunzi mu musomo ogwategekeddwa ekitongole kya SASAKAWA eri ekibinja ky’ abavubuka 60 abaalondeddwa okuva mu bitundu by’eggwanga eby’enjawulo okubabangula mu ngeri gye bayinza okuyamba Gavumenti okusikiriza bavubuka bannaabwe mu bitundu gye bava okuyingira mu by’obulimi n’obulunzi, n’engeri gye bayinza okufuna ssente za Gavumenti ez’abavubuka (Youth Livelihood) okuteeka mu mirimu gy’obulimi.\nAkulira ekitongole kya SASAKAWA mu ggwanga nga kino kiyamba abalimi okwongera omutindo ku bye balima ne bye balunda, Dr. Roselline Nyamutale yagambye nti mu myaka mitono egijja mu maaso Uganda yandigwamu enjala kakutiya ssinga Gavumenti tesitukiramu kuyingiza bavubuka mu bulimi n’obulunzi kuba abalima batono ate bakaddiye kyokka ng’omuwendo gw’abantu ogusinga obunene mu ggwanga bavubuka abatalima.\nYagambye nti, SASAKAWA etaddewo ebirabo eri abavubuka bassekinnoomu n’abali mu bibiina okusikiriza abavubuka okuyingira obulimi n’ategeeza nti kuno bajja kugattako n’okubayamba okunoonya obutale, n’ebitongole ebiyinza okubawola.\nDr. Patience Rwamigisa, Kaminsona mu Minisitule y’ebyobulimi n’obulunzi n’obuvubi eyakiikiridde minisita Vincent Bamulangaki Ssempijja, yagumizza abavubuka nti Gavumenti yayongezza ssente z’essa mu by’obulimi n’abavubuka mu mwaka gw’ebyensimbi omupya eza Youth Livelihood.\nBe basigadde okuzikozesa nga babaako pulojekiti z’ebyobulimi n’obulunzi ze bateekawo Gavumenti ebongeremu. Yagambye nti, obulimi, obulunzi n’obuvubi lye kkubo eryangu erijja okuyamba eggwanga okuvvuunuka ekizibu ky’ebbula ly’emirimu mu bavubuka, enjala n’obwavu.


Bukedde Online - Tawuni kiraaka w'e Wakiso eyali yeeremeza mu ofiisi kyaddaaki akyusiddwa\nMukomye okumansa ssente mu bintu eby'okwejalabya - Museveni\nAbasibe 2 ababadde bamenya akaduukulu bato...\nAKULIRA abakozi ba Gavumenti mu disitulikiti y’e Wakiso Luke Lokuda amaze n’akyusa Town Clerk w’e Wakiso, Cox Ssempebwa Nsubuga abadde yeeremeza mu ofiisi ng’akozesa ekiragiro kya kkooti.\nSsempebwa yajjiddwa ku Town Council y’e Wakiso n’atwalibwa ku Kasanje Town council okukola nga Town Clerk ate Livingstone Kasibante eyali yakoma ku munaabo omwaka oguwedde nazzibwa e Wakiso.\nNga July 26, 2017 Kasibante yakwasibwa ofiisi y’obwa Town Clerk wa Wakiso Town council kyokka Ssempebwa n’atamuganya kugiyingira bwe yagiremeramu nga yeyambisa ekiragiro kya kkooti.\nKinajjukirwa nti nga July 26, 2017 Lokuda yatwala abaserikale ba poliisi ku kitebe kya Town council y’e Wakiso n’akasuka Ssempebwa wabweru oluvannyuma lw’okugaana okuwaayo ofiisi mu mirembe asobole okunoonyerezebwako.\nTown Clerk w’e Wakiso olumugobye abakozi ne bamwabiza 'olumbe'\nSsempebwa yali avunaanibwa emisango okuli ogw’okukozeza obubi ofiisi y’obwa Town Clerk, okufiiriza Gavumenti ensimbi z’omusolo bwe yadobonkanya paaka y’e Wakiso n’agisengula okugigya ku ttaka lya Suzan Nakibinge ng’agezaako okwewala okusasula ebbanja Nakibinge lye yali abanja Town council.\nTown Clerk wa Wakiso Town Council omupya Livingstone Kasibante eyali yakoma ku munaabo omwaka oguwedde.\nEbirala ebyali bimuvunaanibwa kwaliko okwetuminkirioza n’awa Racheal Nabukalu omulimu gw’okukola ku mmeeza awatuukirwa abagenyi kyokka nga ekifo kino ku Town council tekirina kubaawo, Nabuyondo omulimu gwokukola guno naguli mu ofiisiye ate Shamim Nabanoba n’amuwa okuba omuwandiisiwe kyokka ng’akimanyidde ddala nti kye yakola buvunaanyizibwa bw’akakiiko ka disitulikiti akagaba emirimu.\nOluvannyuma Ssempebwa yadda mu ofiisi oluvannyuma lw’okuleeta ekiragiro okuva mu kkooti enkulu ekyafulumizibwa nga July 26, 2017 nga kimulemeza mu ofiisi okutuusa ng’okwemulugunya kwe yali atutte mu kkooti kumaze okuwulirwa, mu kwemulugunyakwe yali awakanya ekyamukamaawe Lokuda okumuyimiriza ku mulimu n’okumulagira okuwaayo ofiisi mu lunaku lumu nga tamaze kweteekateeka n’okuweebwa omukisa okwewozaako.\nEnkyukakyuka zino we zijjidde nga Ssempebwa ali mu kugugulana ne Bakansala ku Town Couincil y’e Wakiso n’abamu ku bakozi banne ate nga n’akakiiko Lokuda ke yateekawo okumunoonyerezaako nga kamaze okufulumya lipooti eraga engeri gyabadde agootanyizzaamu enzirukanya y’emirimu.\nCox Ssempebwa Nsubuga\nMuseveni alamaze e Kiwamirembe n'abawa obukadde 100\nPoliisi etabukidde bannannyini bizimbe ababba amasannyalaze


Bukedde Online - Ttiimu y'eggwanga ezimbibwe okuva wansi\nTtiimu y'eggwanga ezimbibwe okuva wansi\nUGANDA ekyalemedwa okuzzaawo abazannyi abasamba omupiira ne batutumuka, nga ku mulembe gwaffe.\nKino kyaviiranga ddala mu nteekateeka eyaliwo, ng'omuzannyi bw'ayingira ttiimu z'eggwanga afiibwaako nnyo era nga bakooci bamweyunira ne bamuzimba okutuuka lw'afuuka owoomugaso.\nKu mulembe guno kikyalemye, olw'ensonga nti abasomesa ababaddewo abasinga babadde tebamanyi kye bakola. Uganda yakoma ku bazannyi nga Magid Musisi, Jackson Mayanja, Isa Ssekatawa, George Simwogerere, Denis Obua n'abalala.Weebuze lwaki, ng'ate abantu bagamba nti kaakati omupiira gukuze.\nNzize mbagamba nti omupiira tegukuze, wabula baakyusa emitendera amawanga mwegayita okusamba ez'akamalirizo, ekyatuwa ebbeetu okuyitira mu bitundu mwetubadde tusambira.\nKati kyangu nnyo okuyitamu okusamba World Cup, naye tekitegeeza nti omupiira gweyogeddeko nnyo, nedda.\nKino okirabira ku bazannyi, nga tewali gw'ogamba nti Uganda kwesibidde olukoba. Bazannya ng'abaabulijjo, ky'ova olaba nti ne bwetugenda wabweru w'eggwanga tewali muzannyi gwe beeraliikirira, nga mu biseera biri nga Uganda erina Musisi mu maaso, Mayanja mu makkati, Paul Hasule, Simwogerere ne Semugambi emabega, Vvubya, Obadiah Ssemakula, Simbwa n'abalala. Twagendanga okutuukayo nga ttiimu yatutidde dda.\nTekikyaliwo kuba abazannyi tebakyawangaala ku ttiimu ya ggwanga kuba buli mulundi bayita balala. Omuwagizi wa Uganda tayinza kumanya ttiimu eneeyitibwa, kyokka ng'asobola okulonda ttiimu ya Liverpool.\nAbazungu basima omusingi ate ne bagutambulirako, ekitali wano era kijja kututwalira ebbanga okuzzaawo omutindo gwa Cranes abawagizi gye beenyumirizaamu.\nN'okwetimba omujoozi gw'omuzannyi tekikyasoboka kubanga tomanyi oba banaamuyita. Ate kitandikira mu ttiimu z'abato, sso nga baandigenze okuyingira ttiimu enkulu nga beemanyi era nga beetegeera bulungi.\nEmmere eterina kubula ku lujjuliro lwa musajja\nSoya ayamba okuziyiza kookolo


Bukedde Online - Okulonda ssentebe wa zooni III e Kasubi kuggweeredde mu masasi\nOkulonda ssentebe wa zooni III e Kasubi kuggweeredde mu masasi\nBagguddwawo ekifo ky'okwolesa eby'obuwangwa...\nPoliisi ng'enyoolagana n'abamu ku bawagizi ba Abaas Jjuuko abawakanyiza obuwanguziu ba Edward Bbosa\nOKULONDA kwa basentebe mu kasubi zooni 3 ku ggweredde mu masasi ne ttiyaggaasi oluvannyuma lw'abaakuliddemu okulonda e Kasubi okulangirira Edward Bbosa kugweerede mu masasi na tiyaggaasi abebyokulonda bwebalangiridde Edward Bbosa ku bwa sentebe bw'ekitundu kino.\nEdward Bbosa awangudde munne Jjuuko Abaasi bwebabadde naye ku mbiranye ku bululu 612 ate ye Abaasa n'afuna obululu 220.\nOkulonda mu kitundu kino kwadidwaamu oluvanyuma lw'abakulira okulondesa obulema okukkaanya n'abalonzi ku mannya g'abantu abateekwa okulonda.\nAbatuuze baategeezezza nti buli muntu yenna alina endaga muntu ssaako n'e kkaadi y'ekyalo ateekeddwa okulonda wabuyla kino abakulira okulonda baakiwakanyiza nga bagamba tekisoboka era okukkakkana ng'okolnda kuyimiriziddwa ppaka olwaleero.\nKu ssaawa 2 zenyini ez'okumakya okusoma enkalala kutandise era ku ssaawa nnya n'ekitundu kuwedde olwo okubala ne kutandika kyokka Abaasi Jjuuko bw'alabye nga bamusinga abawagizi n'agaana okumubala nga agamba nti abawagizi be abamu basigadde wa bweru wa kikomera oluvanyuma lw'okutuuka ng'okusoma enkalala kuwedde.\nAkulidemu okulondesa mu kitundu kino Ivan Lukasi Kabugo alagidde Edward Bbosa ku bwa ssentebe bw'ekitundu kino olwo okuyisa ebivvulu ne kutandika okwetoloola kasubi yonna.\nAbaasi Jjuuko bwawulide ebyo n'akunga abawagizi be batandike okukola effujjo poliisi n'emukwata ekintu ekyongedde okusajjula embeera olwo abantu ne baziba ekubo lyonna ,ne bateekamu emisanvu ssaako n'okukuma ebipiira ekintu ekisanyalaza ebyentambula .\npoliisi okuva ku Old Kampala etuuse n'etandika okubakubamu omukka ogubalagala ssaako n'okukuba amasasi mu bbanga okugezaako okukakkanya abekalakaasi era oluvannyuma embeera ezze munteeko emirimu ne gidamu.


撒母耳记上 17 CCB - 1 Samwiri 17 LCB | Biblica América Latina\n撒母耳记上 17 CCB - 1 Samwiri 17 LCB\n1Awo Abafirisuuti ne bakuŋŋaanyiza eggye lyabwe e Soko ekya Yuda okulwana. Ne basiisira mu Efusudammimu ekiri wakati wa Soko ne Azeka. 2 Sawulo n’Abayisirayiri nabo ne bakuŋŋaana, bo ne basiisira mu kiwonvu Era, ne basimba ennyiriri okulwana n’Abafirisuuti. 3 Abafirisuuti ne bayimirira ku luuyi olumu olw’olusozi, n’Abayisirayiri ne bayimirira ku luuyi olulala olw’olusozi, nga wakati waabwe waliwo ekiwonvu.\n4 Mu lusiisira lw’Abafirisuuti ne muva essajja eddene nga lizira erinnya lyalyo Goliyaasi[a], ery’e Gaasi, ng’obuwanvu bwalyo lyali mita ssatu n’okusingawo. 5 Lyalina enkuufiira ey’ekikomo ku mutwe gwalyo, nga lyambadde n’ekizibaawo eky’ekikomo, n’obuzito bwakyo bwali kilo ataano mu musanvu. 6 Lyali lyambadde eby’ebikomo ku magulu gaalyo, nga lirina effumu ery’ekikomo ku kibegabega kyalyo. 7 N’olunyago lw’effumu lyalyo lwali ng’omuti ogulukirwako engoye, n’omutwe gw’effumu ogw’ekyuma ng’obuzito bwagwo kilo musanvu. Eyasitulanga engabo ye yamukulemberangamu.\n8 Awo Goliyaasi n’ayimirira n’aboggolera eggye lya Isirayiri nti, “Lwaki mwetegeka okulwana? Siri Mufirisuuti, ate mmwe temuli baddu ba Sawulo? Mulonde omusajja mu mmwe aserengete gye ndi. 9 Bw’anannwanyisa n’anzita, kale tunaafuuka baddu bammwe, naye bwe nnaamuwangula ne mutta, munaafuuka baddu baffe era munaatuweerezanga.” 10 Era Omufirisuuti n’ayongera okwogera nti, “Leero, nsomooza eggye lya Isirayiri! Mumpeeyo omusajja tulwane.” 11 Sawulo ne Isirayiri yenna bwe baawulira ebigambo eby’Omufirisuuti, ne bakeŋŋentererwa ne batya nnyo.\n12 Dawudi yali mutabani wa Yese Omwefulasi ow’e Besirekemu mu Yuda. 13 Yese yalina abaana munaana aboobulenzi, era mu biro ebyo ebya Sawulo yali akaddiye nnyo.\nBatabani ba Yese abakulu abasatu baali bagenze ne Sawulo mu lutalo. Omukulu ye yali Eriyaabu, owookubiri nga ye Abinadaabu, n’owookusatu nga ye Samma. 14 Dawudi ye yali omuto. Abasatu ne bagenda ne Sawulo, 15 naye Dawudi n’addiŋŋananga ng’ava mu kulunda endiga za kitaawe e Besirekemu, ng’agenda ewa Sawulo.\n16 Omufirisuuti n’amala ennaku amakumi ana ng’asoomooza Abayisirayiri enkya n’akawungeezi. 17 Yese n’agamba mutabani we Dawudi nti, “Kwata ekkilo zino amakumi abiri ez’eŋŋaano ensiike n’emigaati gino ekkumi, oyanguwe okubitwalira baganda bo mu lusiisira lwabwe. 18 Ate ne bino ebitole ekkumi eby’amata (kiizi[b]) bitwalire omuduumizi w’ekibinja kyabwe. Olabe baganda bo nga bwe bali okomyewo obubaka obunaatugumya. 19 Bali ne Sawulo n’abasajja ba Isirayiri bonna mu kiwonvu Era, balwana n’Abafirisuuti.”\n20 Enkeera Dawudi n’agolokoka mu makya nnyo, endiga n’azirekera omusumba, n’ateekateeka ebintu bye yali atwala, n’agenda nga Yese bwe yamulagira. We yatuukira mu lusiisira, ng’eggye ligenda mu ddwaniro nga lirangirira olutalo. 21 Isirayiri n’Abafirisuuti baali basimbye ennyiriri, buli ggye nga lyolekedde linnaalyo. 22 Dawudi n’alekera omukuumi w’ebikozesebwa ebintu bye, n’adduka n’agenda eri eggye, n’alamusa ku baganda be. 23 Awo bwe yali ng’aky’anyumya nabo, Goliyaasi, Omufirisuuti omuzira ow’e Gaasi, ne yeesowolayo okuva mu ggye ly’Abafirisuuti n’asoomooza Abayisirayiri mu bigambo bye bimu bye yayogeranga. Dawudi n’amuwulira. 24 Awo Abayisirayiri bwe baalaba omusajja ne batya ne bamudduka mu kutya okw’ekitalo. 25 Ne bagamba nti, “Mulaba omusajja oyo avuddeyo? Mazima, azze okusoomooza Isirayiri. Omuntu alimutta, kabaka alimugaggawaza era alimuwa muwala we okumuwasa, era n’ennyumba ya kitaawe eneebanga ya ddembe mu Isirayiri.”\n26 Awo Dawudi n’abuuza abasajja abaali bamuyimiridde okumpi nti, “Kiki ekirikolerwa omuntu alitta Omufirisuuti oyo, n’aggya obuswavu buno ku Isirayiri? Omufirisuuti oyo atali mukomole yeeyita ani okusoomooza eggye lya Katonda omulamu?” 27 Ne bamuddiramu ebigambo bye bimu nti, “Bw’atyo bw’anaakolebwa omuntu anaamutta.”\n28 Awo Eriyaabu, muganda wa Dawudi mukulu waabwe bwe yamuwulira ng’ayogera n’abasajja, obusungu ne bumukwata, n’amubuuza nti, “Kiki ekyakuleese wano? Ani gwe walekedde endiga ezo entono ku ttale? Mmanyi amalala go n’ekyejo ky’olina mu mutima, waserengese kulaba bulabi lutalo.”\n32 Awo Dawudi n’agamba Sawulo nti, “Waleme kubaawo muntu n’omu aggwaamu mwoyo olw’Omufirisuuti oyo. Omuweereza wo anaagenda n’amulwanyisa.” 33 Sawulo n’amuddamu nti, “Toyinza kugenda kulwana na Mufirisuuti oyo; kubanga oli mulenzi bulenzi, songa ye abadde mulwanyi okuva mu buvubuka bwe.”\n34 Naye Dawudi n’addamu Sawulo nti, “Omuweereza wo amaze ebbanga ng’alunda endiga za kitaawe, era bwe waabangawo empologoma oba eddubu eyajjanga n’etwala omwana gw’endiga okuva mu kisibo, 35 nagigobereranga, ne ngikuba, ne mponya omwana gw’endiga nga nguggya mu kamwa k’ensolo eyo. Bwe yankyukiranga n’eyagala okunzita, nga ngikwata oluba ne ngikuba ne ngitta. 36 Omuweereza wo yattako ku mpologoma n’eddubu. Omufirisuuti ono atali mukomole anaaba ng’emu ku zo, kubanga asoomozezza eggye lya Katonda omulamu.” 37 Dawudi n’ayogera nti, “Mukama eyamponya enjala z’empologoma n’enjala z’eddubu, alimponya ne mu mukono gw’Omufirisuuti oyo.”\n41 Awo Omufirisuuti n’omusajja eyasitulanga ebyokulwanyisa bye nga yamukulembeddemu, ne basemberera Dawudi. 42 Omufirisuuti n’atunuulira Dawudi n’amunyooma kubanga yali mulenzi bulenzi, ng’alabika bulungi ate n’amaaso ge nga malungi. 43 N’agamba Dawudi nti, “Ndi mbwa olyoke ojje gye ndi n’emiggo?” Omufirisuuti n’akolimira Dawudi nga bwakoowoola balubaale be. 44 Omufirisuuti n’agamba Dawudi nti, “Sembera wano, omubiri gwo nnaagugabira ennyonyi ez’omu bbanga n’ensolo ez’omu nsiko.”\n45 Naye Dawudi n’agamba Omufirisuuti nti, “Ojja gye ndi n’ekitala n’effumu, naye nze nzija gy’oli mu linnya lya Mukama ow’eggye, Katonda w’eggye lya Isirayiri gw’osoomooza. 46 Olwa leero Mukama anaakuwaayo mu mukono gwange, ne nkukuba era ne nkusalako omutwe. Olwa leero nnaagabira emirambo egy’eggye ery’Abafirisuuti eri ebinyonyi eby’omu bbanga n’eri ensolo enkambwe ez’ensi, ensi yonna eryoke etegeere nga waliwo Katonda mu Isirayiri. 47 Abo bonna abakuŋŋaanye wano banaategeera nga Mukama talokola na kitala wadde effumu, kubanga olutalo, lwa Mukama era mwenna agenda kubawaayo mu mukono gwaffe.”\n48 Awo Omufirisuuti bwe yali ng’asembera okulumba Dawudi, Dawudi n’adduka mbiro okumusisinkana. 49 Dawudi n’aggya ejjinja mu nsawo ye n’alivuumuula ne likwasa Omufirisuuti mu kyenyi; n’agwa nga yeevuunise, n’ejjinja nga liyingidde mu kyenyi kye. 50 Bw’atyo Dawudi n’awangula Omufirisuuti n’envuumuulo n’ejjinja, n’amukuba n’amutta nga Dawudi talina kitala ky’akutte.\n51 Dawudi bwe yamala okutta Omufirisuuti, n’adduka n’amuyimirirako, n’asowola ekitala ky’Omufiisuuti okuva mu kiraato kyakyo, n’amutemako omutwe nakyo.\nAwo Abafirisuuti bwe baalaba omuzira waabwe ng’afudde ne badduka. 52 Abasajja ba Isirayiri ne Yuda ne bagolokoka n’okuleekaana okungi ne bagoberera Abafirisuuti okutuuka e Gaasi ne ku miryango gya Ekuloni; abaafa n’abaatuusibwako ebiwundu ne baba bangi mu kkubo okuva e Saalayimu okutuuka e Gaasi n’e Ekuloni. 53 Awo Abayisirayiri bwe baakomawo okuva mu kugoberera Abafirisuuti, ne banyaga olusiisira lw’Abafirisuuti. 54 Dawudi n’asitula omutwe gw’Omufirisuuti n’aguleeta e Yerusaalemi, naye ebyokulwanyisa by’Omufirisuuti n’abiteeka mu weema ye.\n55 Sawulo bwe yalengera Dawudi ng’agenda okulwana n’Omufirisuuti, n’abuuza Abuneeri omuduumizi w’eggye nti, “Abuneeri, oyo omuvubuka mutabani w’ani?” Abuneeri n’amuddamu nti, “Nga bw’oli omulamu, ayi kabaka, simanyi.” 56 Kabaka n’ayogera nti, “Genda onoonyereze bazadde b’omuvubuka oyo.” 57 Amangu ddala nga Dawudi akomyewo ng’asse Omufirisuuti, Abuneeri n’amutwala mu maaso ga Sawulo, nga Dawudi asitudde omutwe gw’Omufirisuuti mu mukono gwe. 58 Sawulo n’amubuuza nti, “Muvubuka, oli mwana w’ani?” Dawudi n’amuddamu nti, “Ndi mutabani wa muddu wo Yese Omubesirekemu.”\nLCB : 1 Samwiri 17


ENGERO EZ'OMU BAIBULI EKITUNDU EKISOOKA:\nEkitabo kino kyogera ku Ngero eziri mu Ndagaano Enkadde, nga kitandikira ku kutondebwa kw'ensi, okutuukira ddala ku baana ba Isiraeri nga beesabira kabaka okubafuga. Soma ku Kutondebwa kw'ensi, Amataba ga Nuuwa, Ibulayimu engeri gye yasiimibwa Katonda n'amugya mu nsi y'e Uli n'agenda mu nsi gye yali tamanyi. Soma ku baana ba Isaaka Yakobo ne Isimaeri. Laba Yakobo n'abaana be n'engeri gye bagenda mu nsi y'e Misiri era n'engeri gye bavaayo. Soma ku Musa bye yakolera abaana ba Isiraeri, n'ebyamagero bye yakolera mu Misiri. Soma ne ku mateeka agatukwsibwa Mukama ku lusozi Kolebu. Soma ku lugendo lw'abaana ba Isiraeri olw'abatuusa mu nsi ensuubize, n'ebyabatuukako, nga bakulemberwa Musa olabe n'engeri gye baagabanamu ensi Mukama gye yasuubiza Ibulayimu, Isaaka ne Yakobo.\nOLUGERO OLUSOOKA\t(Mukitabo kino)\nSoma Lub. 1:1 - 3:24\nOlubereberye Katonda yakola eggulu n'ensi, ensi eno yali njereere, naye nga Katonda waali, ensi yali yetabuddetabudde ne kizikiza, nga tewali butangaavu, era yali terabika bulungi nga bwe tugiraba bw'efaanana kaakati. Yali teriimu miti, muddo, ebimuli, ennyanja, emigga, ebiwoonvu oba ensozi. Ku nsi kuno tekwaali kintu kyonna ekissa omuka, kuba ku nsi tekwali bulamu.\nKU LUNAKU OLWASOOKA:\nKatonda n'ayogera nti, "Wabeewo obutangaavu," ne wabaawo obutangaavu. Katonda n'alaba nga kirungi, n'ayawula wakati w'obutangaavu ne kizikiza, obutangaavu n'abuyita emisana n'ekizikiza n'akiyita ekiro. Ne buba akawungeezi ne buba enkya, ekyo ky'ekintu ekyasooka mu okukolebwa ku nsi.\nKU LUNAKU LW'OKUBIRI:\nKu lunaku olwokubiri Katonda n'ayogera nti, "Wabeewo ebbanga wakati w'amazzi n'amazzi," ebbanga lyawulenga amazzi agali waggulu mu bbanga n'amazzi agali wansi we bbanga, era bwe kityo bwe kyali. Ne buba akawungeezi ne buba enkya, olwo lwe lunaku olw'okubiri.\nKU LUNAKU OLW'OKUSATU:\nKatonda n'ayogera nti, "Amazzi agali wansi w'eggulu gakuŋŋaanire mu kifo kimu olukalu lulabike." Era bwe kityo bwe kyali, olukalu n'aluyita ensi, n'ekkuŋaaniro ly'amazzi n'aliyita ennyanja, Katonda n'ayogera nti, "Ensi emere omuddo, n'ebimuli, na buli muti ogw'ebibala mu ngeri yaagwo." Bwe kityo bwe kyali, emiti egy'ebibala ne gimera, n'omuddo ogwakiragala, ensi n'etandika okulabika obulungi ng'erimu n'ebimuli ebirabika obulungi. Katonda n'alaba nga kirungi, ne buba akawungeezi ne buba enkya, olwo lwe lunaku lw'okusatu.\nKatonda n'ayogera nti, "Wabeewo ebyaaka mu bbanga ly'eggulu, byawuleenga emisana n'ekiro, biberenga ng'ettabaaza mu bbanga ery'eggulu byaakenga ku nsi." N'ekyo bwe kyali, Katonda n'akola enjuba okufuganga emisana, n'omwezi n'emunnyenye okufuganga ekiro, byawuleenga obutangavu n'ekizikiza, olwo lwe olunaku olw'okuna.\nKatonda n'alagira mazzi gazaale ebyo munnyanja bingi ebirina obulamu, era n'ebibuuka bibuuke ku nsi mu bbanga ery'eggulu." Katonda n'akola balukwata abanene, era na buli kibuuka mu bbanga mu ngeri yaakyo, nga bwebirabika kaakati, olwo lwe lunaku olw'okutaano.\nKatonda n'ayogera nti, "Ensi ereete buli ekirina obulamu, ensolo ezitambula, ennene ne ntono, n'ezo ezewalula ku nsi, buli emu mu ngeri yaayo. Ensi ne tandika okubeerako ebintu ebirina obulamu, ebinnyonnyi mu miti ne bitandika okuyimba, ne nsolo ne zitandika okutambula mu bibira. Wewaawo ebintu byonna byali bimadde okukolebwa, kyokka ku nsi tekwali muntu n'omu, nga tekuli nnyumba, makubo oba bibuga, nga tewali n'abaana bazannyisa bimuli. Katonda bwe yamala okukola ebyo byonna, n'ayogera nti,\n"Tukole omuntu mu ngeri yaffe mu kifaananyi kyaffe," afugenga ensi yonna, ensolo ne by'omunnyanja, n'ebibuuka waggulu, na buli ekyewalula ku nsi. Lwa kuba ebintu byonna by'ali biwedde okukolerwa naye enkuba yali tetonyanga ku nsi, kuba Mukama yali tanatonyesa enkuba ku nsi, era nga tewali na muntu mu nsi. Katonda n'alinyisa olufu okuva mu nsi, ne lutonya amazzi ku nsi yonna. Mukama Katonda n'abuumba omuntu mu nfuufu y'ensi, mu kifaananyi kye, Katonda, mwe yakolera omuntu n'amufuuwamu omuka ogw'obulamu munnyindo. Katonda n'awa omuntu okutegeera okusinga ensolo, n'amuwa okufuga buli kintu ekiri ku nsi, eby'omu nnyanja, n'ebibuuka waggulu n'abuli ekirina obulamu ekitambula ku nsi\nKatonda n'asiimba ebuvanjuba olusuku olulungi, nga waliwo n'emigga ena Pesoni, Gikoni, Kedekeri ne Futaali, egilufukirira. Mu lusuku olwo mwali mujjudde emiti egisannyusa amaaso, nga girina ebibala ebirungi okulya, n'ebimuli ebirungi ebisannyusa amaaso, wakati mu lusuku Mukama Katonda n'asimbawo omuti ogw'obulamu, gwe muti ogw'okumannya obulungi n'obubi. Katonda n'atwala omuntu gwe yakola mu kifaananyi kye n'amuteeka mu lusuku alulimenga era alukuumenga. Kyokka Mukama Katonda n'alagira omuntu n'amugamba nti: "Buli muti oguli mu lusuku olyangako nga bw'onooyagalanga naye omuti ogw'okumanya obulungi n'obubi togulyangako, kubanga olunaku lw'oligulyako tolirema kufa." Mukama n'atwalira omuntu buli nsolo ey'omu nsiko, na buli ebibuuka waggulu, okubituuma amannya, n'omuntu buli linnya lye yayita ekitonde kyonna lye linnya na buli kati, naye omuntu yali bw'omu mu lusuku olwo olulungi Katonda lwe yamusiimbira.\nOMUKAZI NGA BWE YATONDEBWA\nKatonda bwe yamala okukola omuntu (omusajja) n'ayogera nti, "Si kirungi omuntu okubeera yekka." Mukama n'amuletera otulo otungi ne yeebaka, n'amugyamu olubirizi lumu nga yeebase, we yalugya n'azaawo ennyama. Katonda n'akola omukazi mu lubiriizi lw'omusajja, n'amuletera omuntu gwe tumannyi nga Adamu. Adamu n'ayogera nti, "Ono lye ggumba erivudde mu ggumba lyange, ye nnyama evudde mu nnyama yange, naye anayitibwanga mukazi, kubanga aggidwa mu musajja. Katonda n'abawa omukisa, n'abagamba nti, "Mweyongerenga mwalenga mujjuze ensi," n'abagamba nti, "Laba mbawadde omuddo ogubala ensigo oguli ku nsi yonna, na buli muti ogubala ebibala gunaabanga mmere. Katonda n'alaba nga buli ky'akoze kirungi nnyo, olwo lwe lunaku olw'omukaaga.\nEggulu n'ensi ne bwe byagwa okukolebwa, n'ebintu byonna ebiri mu nsi ne bifuna obulamu, Katonda n'awummula ku lunaku olw'omusanvu era n'aluwa omukisa, kubanga lwe yawummulirako emirimu gye. Katonda bw'atyo bwe yakola eggulu n'ensi, na buli ekiri ku nsi, ensolo n'ennyonyi ez'omu bbanga ne byonna ebyewalula ku lukalu n'ebyomu nnyanja. Adamu ne mukazi we, ne babeera mu lusuku Katonda lwe yabasimbira, nga basanyuka bulijjo. Naye bombi nga baali bwereere, era nga tebaakwatibwa nsonyi. Ebbanga terimannyiddwa Adamu ne mukazi we, lye bamala mu lusuku luno Adeni, nga bakola ebyo Katonda bwe yabalagiranga, kuba mu bbanga lye baamala mu lusuku, Katonda yagendanga ne banyumya naye.\nNaye mu nsolo Mukama Katonda zeyakola mwalimu omusota, nga mugezigezi nnyo okusinga ensolo zonna ez'omu nsiko. Lumu ne gugenda eri omukazi ne gumugamba nti, "Katonda yabagamba atya, temulyanga ku miti gyonna egy'omu lusuku?" Omukazi n'agamba omusota nti, "Nedda ebibala by'emiti egy'omu lusuku tulya, wabula ebibala eby'omuti oguli wakati mu lusuku, Katonda yatulagira obutagulyangako newankubade okugukwatako tuleme okufa!" Omusota ne gugamba omukazi nti, "Okufa temulifa," Katonda amanyi nti, "Olunaku lwe muligulyako mmwe, amaaso gammwe lwe galizibuka, nammwe muliba nga Katonda okumanya obulungi n'obubi."\nOmukazi bwe yategeera ng'ebibala byakusanyusa amaaso, n'omuti gwa kuleeta magezi, n'anoga ku bibala n'alya, n'awa ne musajja we naye n'alya. Bwe baalya ku kibala, amaaso gaabwe ne gazibuka, ne bategeera nga baali bwereere, ne batuunga amakoola g'emiti ne bakolamu eby'okwambala. Baali bakyatuunga ebikoola eby'okwesiba, ne bawulira eddoboozi lya Mukama ng'atambula mu lusuku. Ne bekweka wakati mu miti egy'omu lusuku. Mukama n'ayita omusajja nti, "Oli luuyi wa?" Omusajja n'addamu nti,\n"Bwe mpulidde eddobooozi lyo mu lusuku ne ntya ne neekweka kubanga mbadde bwereere." Mukama n'amugamba nti, "Ani yakubulira ng'oli bwereere? Olidde ku muti gwe nnakugaana okulyako?" Omusajja n'agamba Mukama nti, "Omukazi gwe wampa, ye yampadde ku kibala ne ndya." Mukama n'agamba omukazi nti, "Kiki kino kyokoze?" Omukazi n'mugamba nti, "Omusota gwe gwansenzesenze, nange ne dya ku kibala." Mukama n'agamba omusota nti, "Kubanga okoze kino, okolimidwa okusinga ensolo zonna ez'omu nsiko. Onootambuzanga lubuto, onoolyanga nfuufu ennaku zonna ez'obulamu bwo, nange obulabe naabuteekanga wakati wo n'omukazi ne wakati w'ezzadde lyo ne zadde ly'omukazi." Katonda n'agamba omukazi nti,\n"Okwongera naakwongerako obulumi bw'okubeera olubuto, mu bulumi mw'onozaalinga abaana, n'okwegoomba kwo kunaabanga eri musajja wo." Katonda n'agamba omusajja nti, "Kubanga owulidde eddoboozi lya mukazi wo n'olya ku muti gwe nnakulagira nga njogera nti, "Togulyangako, ensi ekolimiddwa ku lulwo, mu kutegana mwonogyanga eky'okulya ennaku zonna ez'obulamu bwo, amaggwa n'amatovu ge ganakuzaaliranga, naawe onoolyanga muddo ogw'omu nnimiro. Mu ntuuyozo mw'onogyanga eky'okulya okutuusa lw'olidda mu ttaka, kubanga oli nfuufu ne mu nfuufu mw'olidda."\nOmusajja n'atuuma mukazi we erinnya Kaawa, kubanga oyo ye nnyina waabo bonna abalamu. Katonda n'akolera Adamu ne mukazi we ebyambalo. Olw'okuba Adamu ne mukazi we bagaana okuwulira eddoboozi lya Mukama, kyeyava abagoba mu lusuku olulungi olwali lulimu buli kimu, balimenga ettaka omuntu mweyagyibwa. Olw'okuba Adamu ne Kaawa baali bafuuse nga Katonda okumannya bulungi n'obubi, Katonda teyayagala baddemu okugolola omukono nate n'okunoga ku kibala kyo ku muti, okuwangaala emirembe ne mirembe. Mukama mu lusuku n'azzaamu Malayika ng'alina ekitala ekimyamyansa, akuumenga ekkubo erigenda ku muti ogw'obulamu.\nE-MAIL US - For comments, critis, questions about these Books, or whatever you need to know about Luganda Christian Services, please feel free to drop us a line. Send them to us at ministry@lugandaministry.org\nThis entire site, including all pages,Copyright 2000-2008 Luganda Christian Services Inc. All rights reserved. Send mail to:Luganda Christian Services Inc. P.O. Box 5213, Glendale, Arizona, USA 85312.


Bukedde Online - MPANGA: Ekkomera ly'Abaganda gye baasibiranga abasibe ab'omutawaana\nMPANGA: Ekkomera ly'Abaganda gye baasibiranga abasibe ab'omutawaana\nKuva mu ssomero nga ndi mukulembeze: Ssuubi Kyinyamatama\nMukwaya alese aleeze eηηoma Buganda Bumu n...\nE Luzira, ekiggwa kya Mpanga kiri ku kasozi mu Kamwanyi zooni. Ekiggwa kya mategula, olinnya amadaala nga 15 okutuuka waggulu mu kiggwa, omuli entebe emu yokka ng’eyaliiriddwaako eddiba ly’engo.\nEkiggwa kya Mpanga ekisangibwa e Luzira.\nBya MUWANDIISI WAFFE\nBW’OBA onyiize nnyo ntwala e Mpanga! Bwe batyo bwe baayogeranga ng’omuntu anyiize nnyo oba nga yeekyaye takyafaayo ku kiddirira!\nMpanga lye baali boogerako lyali kkomera gye baasibiranga abajeemu ne bamawale ab’omutawaana, wamu n’abaddu emyaka nga 200 egiyise.\nEkkomera lino lisangibwa Luzira okumpi n’ekkomera lya Gavumenti eddene, era Mpanga ye yazaala ekkomera ly’e Luzira!\nNnaalongo Nakate Namaalwa y’akulira ekkomera lino, Abaganda lye baafuula ekiggwa gye bagenda okusinza okusaba okusumululwa n’okulambula. Yakulira Luzira, naye kati mutuuze w’e Kitende ku lw’e Ntebe.\nMusuubuzi mututumufu, alina kkampuni ya Emara Foods & Beverages esangibwa e Kitende, ekola juyisi ow’emiyembe ne wayini mu nnaanansi ne grapes (mizabbibu). Emizabbibu agisuubula Pakwach.\nMulimi wa lusuku, kasooli n’eddagala e Ssisa n’e Mpambire. Era ye nnanyini Emro supamaketi e Kitende.\nNnaalongo Namaalwa akuuma ekiggwa kya Mpanga.\n“Nze sikola mulimu gumu, ekimu bwe kisala ate ekirala kinziza engulu,” bw’agamba. Agamba nti obusuubuzi yabutandikira Luzira mu siteegi 6 we yalina edduuka eriguza abaserikale, abapoliisi n’Abazungu era okuva olwo tayawukananga na dduuka.\n“Nasuubulanga Nairobi nga ntunda byonna okuva ku mata g’obuwunga, soda Masaba abantu gwe baali bettanira, omuceere gwe nasuubulanga e Busembatya, buli kyonna ekyabulanga mu Kampala ng’okisanga wange.\nNze nasooka okukola supamaketi e Kitende mu 1992 naye nga lyasooka kuba dduuka lya bulijjo. Obusuubuzi luli ng’okozesa ssente ntono naye kati okozesa nnyingi. Naye ekirungi bwe bakuseera ng’osuubula naawe oseera baguzi.\nNaye bw’oba oyagala okufunamu tolina kuseera nnyo kuba bajja kukuddukako ebintu biremere mu masa,” bw’agamba.\nKyokka abantu b’e Luzira bamanyi Nnaalongo Namaalwa okuva mu 1978 ng’akuuma ekiggwa ky’Omusambwa Mpanga ogukuuma Luzira era okwava erinnya ly’ekitundu kino.\nOkusinziira ku kitabo Bassekabaka ba Buganda ekya Sir Apollo Kaggwa, Mpanga gwe musambwa ogwakomya okusuubula abaddu mu Buganda kubanga baabayisanga Luzira ne babalinnyisa obwato okubatwala e Tanzania n’awalala.\nEbyafaayo biraga nti omusambwa guno gwakutula enjegere z’abasibe, ne gulwanyisa Abazungu abaali batwala abasibe Abaddugavu nga babasazeeko n’ennamba.\nOlwo Abazungu ne basibirwa kati awali ekkomera ly’e Luzira eryatandikibwa mu 1927.\nOlwo abantu bwe baayogeranga ku batabaazi abaasuuza Abazungu abaddu baagambanga nti, “Abasajja bano babadde bazira! Olaba babasuuza Abaddugavu ababadde batwalibwa!’ Kino kye baafuulafuula oluvannyuma lw’ebbanga ekyalo ne kiyitibwa Luzira!\nKu mabbali we wali ekiggwa ky’omusambwa Nnaalongo, Nnaalongo Namaalwa gw’agamba nti gw’asamirira wamu n’abalongo baakwo.\n“Kino kifo kitukuvu, bw’ojja wano ng’olina ekikusibye kyonna omuli ebizibu ebya buli kika owonerawo. Wano we basumululira enjegere. Tojja kusangawo ‘mayembe’ ganyeenya oba agoogerera mu nsuwa nga bataddemu mmota okufera abantu.\nWano tewasibwa, ayagala y’ajja n’akola ebibye n’agenda. Bw’ojja wano toyinza kusigala kye kimu kuba waliwo amaanyi ag’enjawulo,” Nnaalongo Namaalwa bw’agamba.\nEkifo kinnyogoga nnyo, naye mmita nga ssatu ng’okivuddemu ate wookya! Oba ndowooza kiri ku nnyanja, ku kasozi ng’oyinza okilengera emyalo egiriwo nga Gaba, Mulungu n’emirala!\nNnaalongo Namaalwa agamba: Waliwo ebika ebyasibwa, nga byajeema mu ntalo z’eddiini ne biwagira Abazungu. Abazzukulu baabyo bali ku njegere, oli ne bw’agaggawala atya era ekitwala obugagga tokiraba.\nAbalala bookya ebyobuwangwa naye era tebatereera. Naye oli bw’ajja wano, ayinza okunaaba ku mazzi g’ennyanja oba okunoga eddagala wonna ku nnyanja oba ku kizinga nga bwe kimulagirwa n’agenda n’awona.\nAbantu bakimanye nti si buli kiseera nti olina kuwona na ddagala. Mu nsi muno mulimu amaanyi, naye kisinziira oganoonyezza wa?,” bw’agamba.\nE Luzira abantu bangi bagenda ne bayooyoota ekiggwa kya Mpanga, era kiyonjo nnyo. Omutuuze John Katumba agamba nti omumenyi w’amateeka yenna bw’azza omusango n’agezaako ne yeesaaza mu mbuga ya Mpanga ne bwe buba ddi bamukwata.\nAjjukira olunaku Omulangira omu bwe yagezaako okusendawo embuga ya Mpanga, n’afuna ebizibu ebingi omuli emmotoka ye okukola akabenje, okukubwa emiggo egyabulako akatono okumutta era bwe bwakya teyagiddira!\nOkumpi n’embuga we wali oluzzi lwa Muteesa, naye waliwo Omuzungu eyagula we luli n’aluziba!\nNnaalongo Namaalwa bamuzaala Bbiina, kitaawe y’e Andereya Ssempijja. Agamba nti kuva buto ng’ali mu mbuga ya Mpanga. Ayagala okulirambula akuba 0705491200.\n'Besigye tukyamwetaaga mu byobufuzi'-Bakugu\nLwaki Gavt. egayadde ku batta abantu?\n'Sifunaga lipoota ku muliro gwa ku Bulange'


Bukedde Online - Museveni alabudde abayizi ku kwegadanga\nMuseveni alabudde abayizi ku kwegadanga\nEnteekateeka z'omusomo gwa Ssenga ziri mu ggiya\nOmusomesa abadde asobya ku bayizi akwatiddwa\nPULEZIDENTI Yoweri Museveni alabudde abayizi okwesonyiwa eby'okwegadanga, kibasobozese okutuukiriza ebirooto byabwe.\nMuseveni n'abamu ku bayizi abagenda okwetaba mu mizannyo gya siniya e Tanzania.\nBYA JOHNSON WERE\nYabadde mu maka g'Obwapulezidenti e Ntebe eggulo ng'asiibula abayizi 800 abagenda okwetaba mu mizannyo egy'enjawulo egya siniya z'omu buvanjuba bwa Afrika egigenda okukwajjira mu kibuga Arusha mu Tanzania.\n"Bwe muba mwagala okugenda ewala n'ebirooto byammwe ssaako okukulaakulanya ttalanta ez'enjawulo, mulina okwesonyiwa eby'okwegadanga okutuusa nga mukuze," Museveni, bwe yabakalaatidde.\nYabakubirizza okunyiikirira okutendekebwa n'okukola dduyiro ng'agamba nti ebyo bye bisinga okuyamba bannabyamizannyo okuwangula.\nYe minisita w'Ebyenjigiriza, Janet Museveni, yeebazizza abantu ab'enjawulo abakoze omulimu gw'okutendeka abayizi bano n'abaagaliza obuwanguzi mu buli kika kya mizannyo kye bagenda okwetabamu.\nYabasabye bulijjo obuteerabiranga Katonda mu buli kye bakola. Patrick Okanya, ssentebe w'ekibiina ekigatta amasomero ga siniya mu Uganda (USSSA)ye yakulembeddemu abayizi bano abagenda okukiikirira eggwanga mu mizannyo gya siniya egy'Obuvanjuba.\nAbalala abaabaddewo kuliko, minissita w'Emizannyo, Charles Bakkabulindi, Dr. Bernard Patrick Ogwel, ssaabawandiisi w'akakiiko akavunaanyizibwa ku mizannyo aka National Council of Sports (NCS), David Katende, omumyuka we, Owen Kibenge, amyuka omuwandiisi ow'enkalakkalira mu minisitule y'Ebyenjigiriza n'Emizannyo, Justus Mugisha, amyuka ssentebe wa USSSA era nga ye nnannyini Standard High School, n'abalala.\nAmasomero agagenze kuliko; Kitende, Buddo SS, Jinja SS, Ntare School, St. Mary's College Kisubi, Bweranyangi Girls, Kakungulu Memorial, Mount St. Mary's Namagunga, Kibuli n'amalala.\nSsekikubo amezze Kabatsi mu kamyufu ka NRM\nMeghan Markle azaalidde Abangereza Omulangira\nTuzudde bannannyini masomero ga Polof. Mukiibi\nEbyobugagga Polof. Mukiibi by'alese bibalirirwamu obuwumbi 100!


Bukedde Online - Bazize enkoko za NAADS\nBazize enkoko za NAADS\nPoliisi ejja kutulemesa okuyamba\nMwongere okudduukirira abafa enjala\nAdded 13th July 2009\nAbalunzi naddala abâ€™omu Divizoni yâ€™e Wanala ne Northern bino baabisaliddewo mu lukiiko olugatta abalimi nâ€™abalunzi olwatudde mu kibuga Mbale okuteesa ku nsonga eno era ne bakomyaawo obukoko obwabadde bubaweereddwa.\nOmu ku balunzi bano, James Mutanga yagaanyi obukoko buno ngâ€™agamba\nOmu ku balunzi bano, James Mutanga yagaanyi obukoko buno ngâ€™agamba nti omukwanaganya wâ€™enkola ya NAADS mu kitundu kya Wanale ne Northern, Angella Neumbe obukoko buno yabulinnyisizza ebbeeyi okuva ku 8,000/- okutuuka ku 12,000/- buli kamu.\nAbalunzi beemulugunyizza nti Neumbe akola kikyamu okubaleetera obukoko bwâ€™amanyi nti bubi ate nga buli ku buseere.Â\nMutanga yagambye nti obukoko obulala 25 bwe yafuna kwakafaako 13 olwâ€™obutaweebwa ntandikwa ya mmere nâ€™eddagala.\nOmukiise wâ€™omuluka gwâ€™e Nkoma, Francis Koko yagambye ntiÂ Â amaze okutuusa okwemulugunya kwâ€™abalunzi eri atwala NAADS e Mbale wamu ne GISO bakulondoole.\nNeumbe olukiiko luno yaluvuddemu ngâ€™agamba nti yabadde agenda kwetaba ku mukolo ogwâ€™okuziika.\nWeekwate amata okukuuma olususu lwâ€™omwana nga lulamu\nAba Parkyard baloopedde RCC omuggya abagagga abaagala okubasenda\nCameroon Gitawo adduukiridde Danz Kumapeesa\nPulodyusa Danz Kumapeesa akubye ku matu


Eseza 6 | Bayibuli ey'Oku Mukutu Gwaffe Ogwa Intaneeti | New World Translation\nKabaka awa Moluddekaayi ebitiibwa (1-14)\n6 Ekiro ekyo kabaka yabulwa otulo.* Bw’atyo n’alagira baleete ekitabo ky’ebyafaayo eby’omu biseera ebyo,+ ne kisomerwa mu maaso ga kabaka. 2 Ne basanga awaawandiikibwa nti Moluddekaayi yaloopa Bigusani ne Teresi, abakungu ba kabaka ababiri ab’omu lubiri, abakuumi b’oku mulyango, abaali bakoze olukwe okutta* Kabaka Akaswero.+ 3 Awo kabaka n’abuuza nti: “Kitiibwa ki era mpeera ki ebyaweebwa Moluddekaayi olw’ekyo?” Abaweereza ba kabaka ne bamuddamu nti: “Tewali na kimu kyamuweebwa.” 4 Oluvannyuma kabaka n’abuuza nti: “Ani ali mu luggya?” Mu kiseera ekyo Kamani yali azze mu luggya olw’ebweru+ olw’ennyumba ya* kabaka, okwogera ne kabaka, Moluddekaayi awanikibwe ku kikondo kye yali amukoledde.+ 5 Awo abaweereza ba kabaka ne bamugamba nti: “Kamani+ y’ayimiridde mu luggya.” Bw’atyo kabaka n’agamba nti: “Mumugambe ayingire.” 6 Kamani bwe yayingira, kabaka n’amugamba nti: “Kiki ekigwanidde okukolerwa omuntu kabaka gw’ayagala okuwa ebitiibwa?” Awo Kamani n’agamba mu mutima gwe nti: “Ani kabaka gwe yandyagadde okuwa ebitiibwa okusinga nze?”+ 7 Kamani n’agamba kabaka nti: “Omuntu kabaka gw’ayagala okuwa ebitiibwa, 8 baleete ebyambalo+ kabaka by’ayambala n’embalaasi kabaka gye yeebagala ng’eteekeddwako eky’oku mutwe eky’obwakabaka. 9 Ebyambalo ebyo n’embalaasi bikwasibwe omu ku baami ba kabaka abasinga okussibwamu ekitiibwa, era bambaze omuntu oyo kabaka gw’ayagala okuwa ebitiibwa era bamwebagaze embalaasi bamuyise mu kibangirizi ky’ekibuga nga balangirira nti, ‘Kino kye kigwanira okukolerwa omuntu kabaka gw’ayagala okuwa ebitiibwa!’”+ 10 Amangu ago kabaka n’agamba Kamani nti: “Yanguwa otwale ebyambalo n’embalaasi nga bw’ogambye, okolere ddala bw’otyo Moluddekaayi Omuyudaaya atuula ku mulyango gwa kabaka. Mukolere byonna by’oyogedde obutalekaayo na kimu.” 11 Awo Kamani n’atwala ebyambalo n’embalaasi, n’ayambaza Moluddekaayi+ n’amwebagaza embalaasi, n’amuyisa mu kibangirizi ky’ekibuga ng’agenda alangirira nti: “Kino kye kigwanira okukolerwa omuntu kabaka gw’ayagala okuwa ebitiibwa!” 12 Oluvannyuma Moluddekaayi yaddayo ku mulyango gwa kabaka, naye ye Kamani n’ayanguwa okuddayo ewuwe ng’anakuwadde era nga yeebisse ku mutwe. 13 Kamani bwe yabuulira mukazi we Zeresi+ ne mikwano gye bonna ebintu byonna ebyali bimutuuseeko, abasajja be abagezigezi ne mukazi we Zeresi ne bamugamba nti: “Otandise okutoowazibwa mu maaso ga Moluddekaayi, era Moluddekaayi oyo bw’aba nga wa mu lulyo lw’Abayudaaya, tojja kumusinga, wabula ojja kuwangulwa mu maaso ge.” 14 Baali bakyayogera naye, abakungu ba kabaka ab’omu lubiri ne bajja, ne batwala Kamani mu bwangu ku kijjulo Eseza kye yali ateeseteese.+\n^ Obut., “otulo twa kabaka twadduka.”\n^ Obut., “okussa omukono ku.”\n^ Oba, “olw’olubiri lwa.”


Bukedde Online - Okuloota ng'olya ebiwuka kiwa essuubi\nOkuloota ng'olya ebiwuka kiwa essuubi\nOkulwana ng'oli bwereere kiraga bizibu ebi...\nBetty ow’e Salaama yaloota ng’alya ebiwuka. Kitegeeza nga bw’onootera okukola ekintu ky’omaze ekiseera ng’otidde okukikola.\nHarriet ow'e Kikindu yaloota nga muganzi we ali mu nnaku nnyingi nga takyalina na ssente. Waloota bulungi kubanga muganzi wo ajja kwongera kubeera bulungi, afune ne ssente ezisinga ne z'alina kati.\nNabirye ow'e Kaliro yaloota omukazi eyali agabula omuceere n'ennyama ng'agenda abayiira mu ngalo. Omuceere yagulya, ennyama n'agigaana. Kikulabula okufuga obusungu bwo, kubanga waliwo abeetegese okukulemesa by'oyagala okukola.\nJosephine ow'e Kyamuswa yaloota ng'ali mu mazzi omwali emisoto. Kitegeeza ng'emu ku ntegeka z'olina mu birowoozo byo, gy'olowooza nga yeeneekuyamba, nfu. Sooka owummuzeemu ku birowoozo byo.\nDJ. ow'e Masajja yaloota nga bali ku kitanda n'omukazi gwe yeegwanyiza. Oluvannyuma baava ku kitanda ne bagwa mu kinnya ne balemeramu okutuusa abadduukirize lwe baabasikayo. Kitegeeza nga bw'osaana okwesonyiwa omukazi oyo kuba wabisiraani by'otoggya kusobola.\nIsmail ow'e Mbarara yaloota nga waliwo abantu abamugoba naye ye ng'adduka bwabuuka. Ekirooto kino kitegeeza ebizibu ebiri mu maka go oba mu kika kyo ebyetaaga okutereeza naye nga mukyabinyomerera.\nNaava ow'e Namasuba yaloota nga laddu egudde n'esigula omuti ne gugwa mu maaso gye yali alaga. Ekirooto kino kitegeeza olugendo olulimu ebizibu lw'onootera okutambula. Singa kisoboka, sooka oyimirize mu ntambula zo.\nOkuloota kitegeeza ki?\nEbinaanyumisa laavu mu 2013\nDr. Kigozi alaze emirimu eginaafuna mu 2014\nObuntu obutono obuwangaaza omukwano mu nnaku enkulu